Λας Βέγκας: Η ιστορία της «πόλης της αμαρτίας» - dailythess | Ειδήσεις από τη Θεσσαλονίκη\n15 Μαΐου 2018 - 11:21\nΠερίπου 400.000 τ.μ. δημόσιας γης επρόκειτο να εκποιηθούν σε πλειστηριασμό στην καρδιά της ερήμου της Νεβάδα. Το ημερολόγιο έγραφε, 15 Μαίου 1905. Όσοι επρόκειτο να αναζητήσουν το δικό τους κομμάτι γης θα έπεφταν πάνω στα γέλια των πολλών, που τους έλεγαν: “Εκεί δεν φυτρώνουν ούτε κάκτοι.” Κι όμως τόλμησαν. Αγρότες και εργάτες των σιδηροδρόμων. Αυτοί λοιπόν έχτισαν την πόλη που έμελλε να μετατραπεί σε ναό τζόγου, αγοραίου σεξ και ενήλικης διασκέδασης. Κάπως έτσι δημιουργείται ο ανεξάντλητος θρύλος της καζινούπολης και της ασωτίας που την περιβάλλει. Λας Βέγκας: Η πόλη της απόλυτης εχεμύθειας. Ό,τι συμβαίνει στο Βέγκας μένει στο Βέγκας, όπως λένε χαρακτηριστικά για τα κλειστά στόματα της Πόλης της Αμαρτίας που προστατεύουν με τη σιωπή τους όσους καταφτάνουν εκεί αναζητώντας χαλαρά ήθη και εύκολο πλουτισμό. Τώρα πια όχι τόσο, αλλά κάποτε….\nο Λας Βέγκας φιλοξένησε και έθρεψε από την πρώτη στιγμή τις παροιμιώδεις ασυδοσίες της Άγριας Δύσης, λάτρεψε τη χαρτοπαιξία και την πορνεία και μετατράπηκε στη Μέκκα του οργανωμένου εγκλήματος της Ανατολικής Ακτής κάπου εκεί στη δεκαετία του 1940, όταν οι διάφορες μαφίες σήκωσαν τα θεόρατα καζίνο για να ξεπλένουν το μαύρο παραδάκι από τις παράνομες δραστηριότητές τους.\nΜε μαύρο χρήμα χτίστηκαν τα καζίνο, μαύρο χρήμα ξέπλυναν, και από κοντά οι τουρίστες που προσπαθούσαν να καρπωθούν όσα είχε να προσφέρει η Πόλη της Αμαρτίας: φτηνή διαμονή και την υπόσχεση ότι κάθε φαντασίωση θα βρει την ιδανική ικανοποίησή της. Πάντως η ιστορία της γέννησης και της ακμής του Λας Βέγκας είναι απείρως πιο πολύπλοκη και ενδιαφέρουσα από το σχηματικό αυτό περίγραμμα. Περιλαμβάνει συλλογικές, προσπάθειες, ατομικές πρωτοβουλίες, αλλά και τυχαία συμβάντα που αλλάζουν τον ρου της ιστορίας.\nΊχνη ανθρώπινης παρουσίας υπάρχουν στη Νεβάδα εδώ και τουλάχιστον 10.000 χρόνια και, παρά το αφιλόξενο του περιβάλλοντός της, εκεί ζούσαν φυλές Ινδιάνων ήδη από το 700 μ.Χ. Λίγα όντα κατάφερναν να επιβιώσουν βέβαια στις άνυδρες και σκονισμένες γωνιές της eρήμου Μοχάβε, αν και ο γηγενής πληθυσμός επέμενε παρά τις δυσκολίες.\nΌλα έμελλε να αλλάξουν μόλις θα πατούσε στη νότια αυτή πινέζα της Νεβάδα το πόδι του Ευρωπαίου. Ένας Ισπανός ανιχνευτής, κάποιος Ραφαέλ Ριβέρα, εξερεύνησε την -μεξικανικής ιδιοκτησίας ακόμα- περιοχή στα χρόνια που εμείς εδώ στην Ελλάδα παλεύαμε για την ελευθερία μας: ήταν το 1821 όταν ο εξερευνητής ανέλαβε για λογαριασμό του μεξικανού μεγαλεμπόρου Αντόνιο Αρμίγο το έργο να εγκαθιδρύσει εμπορικό δρόμο μεταξύ Καλιφόρνιας και Νέου Μεξικού.\nΑντικρίζοντας ο Ριβέρα την καταπράσινη κοιλάδα με τις πηγές καταμεσής της ερήμου, την ονόμασε, χωρίς πολλή σκέψη, «Λας Βέγκας», «Τα Λιβάδια» δηλαδή, εντυπωσιασμένος καθώς ήταν από το νερό που έρεε άφθονο και έδινε στην έρημο ένα αναπάντεχο πράσινο χρώμα. Πλέον τα καραβάνια για Λος Άντζελες θα έκαναν την παράκαμψη, ώστε να βρεθούν στη μικρή αυτή όαση της Μοχάβε και να ανεφοδιαστούν για το υπόλοιπο του ταξιδιού τους.\nΤον Μάιο του 1844, ο 10ος πρόεδρος των ΗΠΑ, Τζον Τάιλερ, στέλνει στο Λας Βέγκας μια ομάδα πρακτόρων, κατασκόπων, ανιχνευτών και επιστημόνων, με σκοπό να αναζητήσουν τους θησαυρούς που κρύβονταν εκεί και να εξετάσουν το ενδεχόμενο προσάρτησης της περιοχής στις ΗΠΑ. Η αποστολή φτιάχνει ανάμεσα στις πηγές το πρώτο -μυστικό- φρούριο, το οποίο θα χρησιμοποιούνταν αργότερα ως καταφύγιο για τους κουρασμένους ταξιδιώτες, τους κυνηγούς και για κάθε λογής τυχοδιώκτη που ο δρόμος έφερνε κατά κει.\nΟ πόλεμος με το Μεξικό ξέσπασε τελικά το 1848 και το Λας Βέγκας πέρασε σε αμερικανικά χέρια, αν και τίποτα δεν άλλαξε ουσιαστικά για τους λιγοστούς κατοίκους. Μέχρι το 1855 τουλάχιστον, όταν ο θρησκευτικός ηγέτης των Μορμόνων, Brigham Young, στέλνει εκεί καμιά 30 ιεραπόστολους για να αποικήσουν την περιοχή. Παρά το γεγονός ότι ο καταυλισμός που θα στήσουν οι Μορμόνοι δεν θα στεριώσει τελικά, οι εγκαταλειμμένες εγκαταστάσεις θα χρησιμοποιηθούν λίγο αργότερα από τον ζάμπλουτο μεταλλοδίφη και πολιτικό Οκτάβιους Γκας, ο οποίος με εξουσιοδότηση της ομοσπονδιακής κυβέρνησης βάζει πόδι στην περιοχή το 1865, διεκδικώντας την πια ανοιχτά από τους Ινδιάνους. Η φυλή των αυτοχθόνων παραδίδει τελικά το παλιό φρούριο στην κυβέρνηση των ΗΠΑ, λαμβάνοντας ως αντάλλαγμα τις συνήθως ανεκπλήρωτες υποσχέσεις του χλωμού προσώπου, και ο Γκας ονομάζει την περιοχή Ράντσο «Λος Βέγκας», ώστε να αποφύγει τις συγχύσεις με το Λας Βέγκας του Νέου Μεξικού. Τα χρόνια περνάνε αδιάφορα και οι αρχές του νέου αιώνα θα βρουν το Βέγκας σε νέο και αρκούντως αναπάντεχο ρόλο: τώρα είναι γνωστό ως το μέρος όπου συρρέουν τα δυστυχισμένα ζευγάρια για να πάρουν εύκολα διαζύγιο! Το Βέγκας υιοθετεί ταυτοχρόνως και το άλλο ξακουστό χαρακτηριστικό του, τον ακόμα γρηγορότερο γάμο, φτιάχνοντας έτσι ένα πακέτο που πολλοί θα βρουν ακαταμάχητο.\nΣημείο καμπής για τη γέννηση του Βέγκας ήταν το 1905, όταν ο σιδηρόδρομος κατέφτασε στο πράσινο λιβάδι της Μοχάβε, συνδέοντας το παλιό οχυρό τόσο με τον Ειρηνικό όσο και με το εκτεταμένο σιδηροδρομικό δίκτυο της Γιούτα. Η διαχειρίστρια εταιρία «Σιδηρόδρομοι των Λος Άντζελες και Σολτ Λέικ» αγοράζει το οχυρό και τα γύρω εδάφη από τους κληρονόμους του Γκας. Το κράτος όμως, χαζό δεν είναι. Θέλει να έχει τον δικό του ρόλο. Έτσι, όπως είδαμε και στην εισαγωγή, στις 15 Μαΐου της χρονιάς εκείνης, η κυβέρνηση των ΗΠΑ θα δημοπρατήσει 400.000 τ.μ. δημόσιας γης σε πλειστηριασμό. Η ανοικοδόμηση γίνεται με φρενήρεις ρυθμούς και γρήγορα η κωμόπολη γίνεται πόλη, και συγκεκριμένα στις 16 Μαρτίου 1911, με 800 κατοίκους. Η πόλη φυτοζωούσε έως το 1930, όταν με απόφαση της αμερικανικής κυβέρνησης εγκρίθηκε η κατασκευή του γιγαντιαίου φράγματος Μπάουλντερ (σήμερα Χούβερ) στον ποταμό Κολοράντο. Χιλιάδες Αμερικανοί συνέρρευσαν τότε στο Λας Βέγκας για να διεκδικήσουν τις 5.000 θέσεις εργασίας στην κατασκευή του φράγματος. Η πόλη άλλαξε όψη από τη μία μέρα στην άλλη. Ο παράνομος τζόγος άρχιζε να ανθίζει και η Ποτοαπαγόρευση καταργήθηκε στην πράξη\nΗ πολιτεία της Νεβάδα θέτει απρόθυμα τον τζόγο εκτός νόμου το 1910 (όντας η τελευταία δυτική πολιτεία που συγκατατέθηκε στις ομοσπονδιακές διατάξεις), αν και η χαρτοπαιξία συνεχίζεται με αμείωτο ρυθμό στα υπόγεια χαμαιτυπεία και τις παράνομες λέσχες. Μέχρι να νομιμοποιηθεί ο τζόγος ξανά το 1931, το οργανωμένο έγκλημα θα έχει ήδη αποκτήσει ισχυρό λόγο στο Βέγκας. Παρά την απαγόρευση του τζόγου μεταξύ 1910-1930, η οικονομία του Βέγκας ανθούσε και η πόλη πέρασε στα χέρια της Union Pacific Railroad. Οι μεγάλες απεργιακές κινητοποιήσεις των σιδηροδρομικών την άφησαν σχεδόν έρημη το 1922, αν και σύντομα θα ξανάπαιρνε τα πάνω της χάρη στο τεράστιο κατασκευαστικό έργο της περιοχής.\nΟ αντρικός πληθυσμός που συνέρρευσε μετέτρεψε φυσικά το Βέγκας σε ενήλικο παιδότοπο, αλλάζοντας άρδην τα χρονικά της μικρής όασης. Οι ντόπιοι επιχειρηματίες, οι Μορμόνοι αλλά και τα μεγαλοαφεντικά της Μαφίας μυρίστηκαν την ευκαιρία και άρχισαν να αναπτύσσουν καζίνο και στριπτιζάδικα για τις στρατιές των καλοπληρωμένων εργατών του φράγματος, που ήταν εργένηδες και διψούσαν για διασκέδαση.\nΗ Fremont Street γέμισε από χαμαιτυπεία αλλά και σχετικά πολυτελή καζίνο, τα οποία από το 1936, οπότε και ολοκληρώθηκε το Φράγμα Χούβερ, τίγκαραν με χιλιάδες λαμπιόνια και πινακίδες που αναβόσβηναν, καθώς το υδροηλεκτρικό εργοστάσιο του φράγματος τροφοδοτούσε τώρα την πόλη με φτηνό και άφθονο ρεύμα. Παρά την εισβολή κακοποιών στοιχείων και μαφιόζων, η τοπική κοινότητα πάλευε να κρατήσει το Ράντσο Λος Βέγκας σε αξιοπρεπή κατάσταση, αν και η πολιτεία της Νεβάδα είχε σαφώς άλλα στον νου της: προσπαθώντας να ξαλαφρώσει τις γεμάτες τσέπες των εργατών, νομιμοποιεί μονομερώς τον τζόγο το 1931, την ώρα που φτιάχνει τα πρώτα φανάρια κυκλοφορίας. Ξέρετε, το τι είναι παράνομο ή όχι το ορίζει το κράτος. Προκειμένου να εισρεύσει ζεστό χρήμα στα δημόσια ταμεία στην εποχή της Μεγάλης Ύφεσης, η κυβέρνηση των ΗΠΑ κάνει τα στραβά μάτια στη νομοθεσία της Νεβάδα. Όλα έγιναν μεθοδικά και οργανωμένα και η πρώτη άδεια δόθηκε το 1931 στο καζίνο Northern Club\nΟ τζόγος του Λος Βέγκας είναι ήδη γνωστός στην Καλιφόρνια και η Νεβάδα έχει βάλει για τα καλά σκοπό να μετατρέψει τη μικρή καζινούπολη σε πρωτεύουσα του αμερικανικού τζόγου. Η ομοσπονδιακή κυβέρνηση απαντά φτιάχνοντας έναν οικισμό για τους εργάτες του φράγματος, απαγορεύοντάς τους ταυτοχρόνως να εμφανίζονται στο κακόφημο Βέγκας! Αυτό ήταν! Ένα παράνομο δίκτυο μεταφοράς λευκής σαρκός και αλκοόλ στήθηκε, προσελκύοντας κι άλλους μαφιόζους.\nΜετά την ολοκλήρωση του κατασκευαστικού άθλου του Φράγματος Χούβερ, όταν οι εργάτες εγκατέλειψαν τη Νεβάδα, οι πολιτειακές αρχές πίστεψαν ότι αυτό θα ήταν το τέλος της καζινούπολης. Οι ενέργειες εξάλλου των δημοτικών αρχών είχαν περιορίσει δραστικά τον κακόφημο χαρακτήρα της πόλης και όλοι πίστεψαν ότι οι έξαλλες μέρες του Βέγκας ήταν πια παρελθόν. Δεν υπολόγισαν όμως τον τουρισμό! Γιατί το Φράγμα Χούβερ μετατράπηκε σε απίστευτο πόλο έλξης, κάνοντας το Βέγκας να ξαναγεμίσει κόσμο.\nΤο 1941, την ώρα που ολοκληρώνεται ο μεγάλος διαπολιτειακός αυτοκινητόδρομος 91, που διευκόλυνε ακόμα περισσότερο την πρόσβαση στην πόλη, η αμερικανική κυβέρνηση στήνει τη νέα στρατιωτική σχολή της στο Λας Βέγκας. Οι επιτελείς του στρατού δεν χάρηκαν βέβαια που οι νεοσύλλεκτοι φαντάροι θα όργωναν μια πόλη στην οποία η πορνεία και ο τζόγος ήταν νόμιμα, γι’ αυτό και το 1942 ανάγκασαν την πολιτεία της Νεβάδα να θέσει εκτός νόμου την πορνεία, όσο για τον τζόγο … λέξη δεν ήθελαν να ακούσουν τα κυβερνητικά αυτιά.\nΚι έτσι τη στιγμή που άνοιγε τις πύλες της η στρατιωτική ακαδημία, στην έξοδο του αυτοκινητόδρομου για το Βέγκας άνοιγε το πρώτο πραγματικό καζίνο, το «Ελ Ράντσο Βέγκας». Το παράδειγμά του μιμήθηκαν αμέσως κι άλλα καζίνο και νυχτερινά κέντρα, δίνοντας έτσι υπόσταση στο «Las Vegas Strip»! Η Κόζα Νόστρα δεν θα μπορούσε να μείνει μακριά από την αναπτυσσόμενη οικονομία του Βέγκας,- επιδίωκε ούτως ή άλλως να βάλει χέρι από χρόνια-, και το 1946 θα τα καταφέρει επιτέλους: εκείνη τη χρονιά ο γκάγκστερ Μπάγκσι Σίγκελ, με τα ναρκωδόλαρα του εβραίου «νονού» της Ανατολικής Ακτής, Μέγιερ Λάνσκι, ανοίγει τις πύλες του «Φλαμίνγκο», προσφέροντας το πρώτο πραγματικό υπερθέαμα του Βέγκας.\nΟι μεγαλύτεροι καλλιτέχνες της Αμερικής είχαν ήδη κλείσει εμφανίσεις στο καζίνο της Μαφίας, την ίδια ώρα που για τα εγκαίνιά του, ανήμερα των Χριστουγέννων του 1946, μεταφέρθηκε εκεί, με κάθε μέσο, όλο το Χόλιγουντ! Και βέβαια μπορεί ο Σίγκελ να επρόκειτο να δολοφονηθεί την επόμενη χρονιά, το όραμά του ωστόσο για το Βέγκας έμελλε να ζήσει και να μακροημερεύσει.\nΣτη δεκαετία του 1950 και του 1960 οι μεγαλοκακοποιοί ανέλαβαν δράση ανοίγοντας σειρά πολυτελών καζίνο (όπως τα Sahara, Sands, New Frontier, Riviera, Tropicana κ.ά.), τα οποία δεν ξέπλεναν φυσικά μόνο τα παράνομα δολάρια της Μαφίας, αλλά και το μαύρο χρήμα αξιοσέβαστων επιχειρηματιών και επενδυτών της Γουόλ Στριτ. Όσο για τη χρηματοδότηση των ίδιων των καζίνο, δεν προέρχονταν μόνο από τους «νονούς» της Κόζα Νόστρα και τα συνεταιράκια τους, αλλά και από σοβαρά ιδρύματα, τραπεζικά καταστήματα, ταμεία συνδικαλιστικών φορέων, ακόμα και από την Εκκλησία των Μορμόνων και τα καταπιστεύματα του Πανεπιστημίου Πρίνστον!\nΤο Βέγκας, όπως το ξέρουμε σήμερα, είχε γεννηθεί και τίποτα δεν θα μπορούσε τώρα να ανακόψει τη δυναμική του, καθώς το οργανωμένο έγκλημα δικαίωνε, και με το παραπάνω, την ισόβια υπόσχεση του Βέγκας ότι μπορεί να εκπληρώσει κάθε αρρωστημένη φαντασίωση του επισκέπτη. Οι τουρίστες που όργωναν νυχθημερόν το Βέγκας γεμίζοντας τα χαρτοπαικτικά τραπέζια και τους κουλοχέρηδες άγγιξαν ρεκόρ επισκεψιμότητας το 1954, όταν οι απανωτές εμφανίσεις των μεγάλων αστεριών της εποχής (Έλβις Πρίσλεϊ, Φρανκ Σινάτρα, Ντιν Μάρτιν, Λιμπεράτσε κ.λπ.) εξασφάλισαν στην Πόλη της Αμαρτίας 8 εκατομμύρια τουρίστες!\nΤα μεγαλοαφεντικά της Κόζα Νόστρα, χρησιμοποιώντας τις διασυνδέσεις τους τόσο στο Χόλιγουντ όσο και τον Τύπο της Νέας Υόρκης, διαφήμιζαν καθημερινά το Βέγκας ως αμαρτωλή πόλη, συμβάλλοντας τα μέγιστα στην καθιέρωσή της ως πρωτεύουσας της αμερικανικής ανηθικότητας. Η Μαφία έκανε όμως και κάτι άλλο, που θα έκλεβε τη δόξα, το χρήμα και τον τουρισμό από τον εσωτερικό ανταγωνισμό του Βέγκας: λάδωνε τις δημοτικές αρχές και την αστυνομία για να κάνουν τα στραβά μάτια, μετατρέποντας το Βέγκας σε άντρο ανομίας και παράδεισο σεξ και ναρκωτικών.\nΚι έτσι εκεί που άλλοτε ήταν οι εργάτες αυτοί που υποστήριζαν τη «ροζ» ψυχαγωγία και τον τζόγο, τώρα ήταν οι στρατιώτες και οι εργένηδες τουρίστες αυτοί που τροφοδοτούσαν με δολάρια το αδηφάγο δίκτυο των καζίνο, των κόκκινων φαναριών και κάθε άλλης νόμιμης και παράνομης δραστηριότητας. Οι στρατιωτικές βάσεις του Β’ Παγκοσμίου έδωσαν τελικά τη θέση τους στις μυστικές ψυχροπολεμικές εγκαταστάσεις της άνυδρης περιοχής, αν και τις μεγαλύτερη δόξα γνώρισε το πεδίο πυρηνικών δοκιμών της Νεβάδα, στο οποίο από το 1951 ως το 1963 πυροδοτήθηκαν περισσότερες από 100 ατομικές βόμβες!\nΗ πόλη εκμεταλλεύτηκε και με το παραπάνω τον λεγόμενο «πυρηνικό τουρισμό», παρέχοντας απλόχερα θέα στα ατομικά «μανιτάρια» από τα καζίνο-ξενοδοχεία του Strip και συνδυάζοντάς τα με τουριστικά πακέτα και αναλόγου έμπνευσης «ραδιενεργά» κοκτέιλ. Η Πόλη της Αμαρτίας διαφημιζόταν τώρα ως Ατομική Πόλη, καθώς το κοινό έβρισκε ακαταμάχητο το απόκοσμο θέαμα της πυρηνικής εποχής.\nΟ εκκεντρικό κροίσος\nΗ ιστορία του Βέγκας ήταν πάντα στενά συνδεδεμένη με τα χρονικά της ιδιωτικής πρωτοβουλίας. Όπως έχει ειπωθεί, σε καμιά άλλη πόλη η ιστορία δεν γράφτηκε σε τέτοιον βαθμό από μεμονωμένα άτομα. Και για το σύγχρονο πρόσωπο της καζινούπολης κανείς δεν έκανε περισσότερα από τον Χάουαρντ Χιουζ! Ανήμερα των Ευχαριστιών του 1966 ο εκκεντρικός κροίσος κλείστηκε στη σουίτα του καζίνο «Desert Inn» και δεν ξαναβγήκε για έναν και πλέον μήνα από το πολυτελές δωμάτιό του. Όταν λοιπόν ο διευθυντής τού ζήτησε να αφήσει τη σουίτα, ο ζάμπλουτος Χιουζ αγόρασε ολόκληρο το καζίνο! Δεν έμεινε φυσικά εκεί και σύντομα είχε στα χέρια του κι άλλα καζίνο και ξενοδοχεία (συνολικής αξίας 300 εκατ. δολαρίων!), γεννώντας έτσι μέσα σε λίγους μήνες τη νέα εποχή του Βέγκας, όταν τα μαφιόζικα συμφέροντα πέρασαν δηλαδή στα χέρια επιχειρηματικών ομίλων.\nΟ νέος ισχυρός άντρας του Βέγκας πήρε ηθελημένα στην κατοχή του τις δραστηριότητες της Κόζα Νόστρα και αποτέλεσε τον κινητήριο μοχλό πίσω από τη μετατροπή του Βέγκας από άντρο του Φαρ Ουέστ σε κοσμοπολίτικη μητρόπολη ενήλικης ψυχαγωγίας. Ένα ακόμα στοιχείο έλειπε από το Λας Βέγκας για να πάρει εξολοκλήρου την σημερινή μορφή του: τα μέγκα-καζίνο.\nΤο 1989 λοιπόν , ο από δεκαετίες κατασκευαστής καζίνο Steve Wynn άνοιξε τις πύλες του «Mirage», του πρώτου τεράστιου resort του Βέγκας. Η καζινούπολη μέσα στις δύο επόμενες δεκαετίες θα άλλαζε και πάλι πρόσωπο, όταν οι δυναμίτες στα θεμέλια των παλιών χαρτοπαικτικών εγκαταστάσεων θα έκαναν χώρο για την ανέγερση πελώριων οικοδομικών συγκροτημάτων που θα έφερναν στην καρδιά της Μοχάβε ακόμα πιο κοσμοπολίτικο αέρα, με ρέπλικες της αρχαίας Ρώμης, της φαραωνικής Αιγύπτου, της Βενετίας, του Παρισιού και άλλων κιτς συλλήψεων.\nΗ παρέα του ΜΙΤ που νίκησε τα καζίνο\nΤο 1992 μία παρέα φοιτητών από το MIT κατάφερε να «νικήσει» τα μεγαλύτερα καζίνο της Αμερικής, εφαρμόζοντας απλά μαθηματικά. Η ιδέα ξεκίνησε το 1958, όταν ο μαθηματικός και τζογαδόρος Έντουαρντ Ο’ Θορπ μελέτησε μανιωδώς το παιχνίδι «Blackjack», ή αλλιώς «21». Ο Ο’ Θορπ χρησιμοποίησε τον νεοαποκτηθέντα υπολογιστή του ΜΙΤ για να υπολογίσει τις πιο συμφέρουσες κινήσεις, ανάλογα με τον συνδυασμό καρτών που θα είχαν οι παίκτες μπροστά τους. Εάν για παράδειγμα ο παίκτης είχε 14 και η «μάνα», δηλαδή ο κρουπιέρης του καζίνο, 7, τότε ο παίκτης είχε μεγαλύτερες πιθανότητες να κερδίσει, αν επέλεγε να τραβήξει κι άλλο χαρτί. Όποιος εφάρμοζε κατά γράμμα τη μέθοδο του Ο’ Θορπ δεν σήμαινε ότι θα κέρδιζε κάθε παρτίδα, αλλά ότι, μακροπρόθεσμα, θα κέρδιζε περισσότερες φορές απ’ ό,τι θα έχανε. Το 1966 δημοσιεύτηκε το βιβλίο του «Beat the Dealer», όπου ο μαθηματικός εξηγούσε τη διαδικασία, και αμέσως έγινε ανάρπαστο. Έφθανε όμως ένα βιβλιο για να νικήσεις τα καζίνο με τις αμέτρητες κάμερες ασφαλείας, τις σημαδεμένες τράπουλες και τους κρουπιέρηδες που άλλαζαν φύλλο σε κλάσματα δευτερολέπτου? Σχεδόν μιάμιση δεκαετία αργότερα, το 1979, η παρέα «ιδιοφυϊών» του MIT που προαναφέραμε αποφάσισαν να εφαρμόσουν το σύστημα Ο΄Θορπ. Ασφαλώς δεν ήταν οι πρώτοι που θα χρησιμοποιούσαν μαθηματικές μεθόδους για να ξεγελάσουν τους κρουπιέρηδες των καζίνο, αλλά ήταν οι πρώτοι που οργανώθηκαν σε ομάδα και δημιούργησαν ειδικούς ρόλους για τη βέλτιστη απόδοση του σχεδίου. Οι νεαροί χρησιμοποιούσαν, εκτός από τη βασική στρατηγική του Ο’Θορπ, μία άλλη τεχνική που βασιζόταν στην καταμέτρηση των χαρτιών που εμφανίζονταν στο παιχνίδι. Και όχι μόνο. Τους παίχτες τους συμφέρει να παίζουν με μεγάλα χαρτιά, δηλαδή το 10, τις φιγούρες και τον άσο. Τα μικρά χαρτιά, από το 1 μέχρι το 6, συνήθως δίνουν τη νίκη στο καζίνο, ενώ τα μεσαία (7-9) θεωρούνται ουδέτερα.\nΕπομένως, οι παίχτες επιδιώκουν πάντα να ποντάρουν πολλά χρήματα, όταν ξέρουν ότι στην τράπουλα έχουν απομείνει τα πιο πολλά μεγάλα χαρτιά, καθώς τα μικρά έχουν ήδη παιχτεί. Πώς μπορούσαν όμως να το ξέρουν αυτό; Είχαν αποδώσει συγκεκριμένη αξία σε κάθε είδος χαρτιού. Δηλαδή, τα μικρά χαρτιά είχαν αξία +1, τα ουδέτερα 0 και τα μεγάλα, -1. Κάθε φορά που εμφανιζόταν ένα καινούριο χαρτί, εκείνοι έπρεπε να προσθέτουν και να αφαιρούν ανάλογα. Όταν το αποτέλεσμα των πράξεων έφτανε να είναι +5 και πάνω, σήμαινε ότι αρκετά μικρά χαρτιά είχαν παιχτεί, έτσι ώστε να είναι πλέον ασφαλές να ποντάρουν πολλά χρήματα και να κερδίσουν. Στο Λας Βέγκας, αν σε δουν να μετράς και να δαπανάς χρόνο στο ποντάρισμα σε παρακολουθούν πολύ πιο επίμονα και οι πιτσιρικάδες το ήξεραν αυτό. Τι έκαναν; Χωρίστηκαν σε μικρότερες ομάδες των τριών ατόμων και κάθε άτομο εξυπηρετούσε διαφορετικό ρόλο. Αρχικά υπήρχε ο «παρατηρητής», που παρακολουθούσε το παιχνίδι, μετρούσε τις κάρτες και όταν έβλεπε ότι οι περισσότερες μικρές κάρτες είχαν φύγει, έκανε κρυφά σήμα στον συνάδελφό του να κάτσει και να ποντάρει. Ο συνάδελφος αυτός ήταν ο «μεγάλος παίχτης», που καθόταν και πόνταρε πολύ μεγάλα ποσά, μόνο όταν ήξερε ότι οι κάρτες που απέμεναν στην τράπουλα τον συνέφεραν. Συνήθως οι «μεγάλοι παίχτες» προσποιούνταν ότι ήταν πλούσιοι επιχειρηματίες, και έπαιζαν πάντα με αυτό τον ριψοκίνδυνο τρόπο. Υπήρχε και ένα τρίτο πρόσωπο, ο «ελεγκτής», που καθόταν συνέχεια στο τραπέζι, πόνταρε το χαμηλότερο δυνατό ποσό, για να μην προκαλέσει υποψίες και μετρούσε τις κάρτες, για μεγαλύτερη ακρίβεια. Έφευγαν Παρασκευή απόγευμα από το MIT, έπαιζαν συνεχόμενα μέχρι Κυριακή βράδυ, οπότε έπαιρναν το αεροπλάνο για να επιστρέψουν. Οι φοιτητές δούλευαν σε ομάδες των τριών και μπορούσε σε ένα μόνο βράδυ να έπαιζαν ταυτόχρονα μέχρι και 10 διαφορετικές ομάδες. Κατά μέσο όρο, έβγαζαν 100.000 δολάρια κάθε σαββατοκύριακο και μέσα σε λίγους μήνες, τα καθαρά έσοδα του συνεταιρισμού πλέον ξεπερνούσαν το μισό εκατομμύριο. Ο συνεταιρισμός διαλύθηκε το 1993, όταν τα καζίνο τους απαγόρευσαν την είσοδο. Είχαν ερευνήσει οι μαφιόζοι, τους είχαν φακελώσει και με αφορμή πλαστά στοιχεία των λεγόμενων μεγάλων παιχτών τους έκλεισαν την πόρτα. Ε και; Τα φοιτηταριά έκαναν περιουσίες….\nΒραβεύεται η καθηγήτρια του ΑΠΘ που περιέθαλψε περισσότερα από 5.000 άγρια ζώα


Honda, πρώτο coupe με υβριδικό σύστημα | ειδήσεις 2022\nHonda, πρώτο coupe με υβριδικό σύστημα\nΗ πρόκληση της Honda είναι ξεκάθαρη: η δημιουργία μιας πραγματικής σειράς υβριδικών μοντέλων. Με βάση τα επιτευχθέντα αποτελέσματα (475 χιλιάδες πελάτες) με τα Civic και Insight sedans από το 1999, η ιαπωνική εταιρεία προσθέτει τώρα το CR-Z και προετοιμάζεται για το ντεμπούτο του compact Jazz μέχρι το τέλος του έτους.\nΜε το CR-Z ο στόχος είναι φιλόδοξος. Επειδή με αυτό το σπορ 2 + 2 coupe, που προέκυψε από μια ιδέα που παρουσιάστηκε το 2007 στο Σαλόνι Αυτοκινήτου του Τόκυο, θέλουμε να επιβεβαιώσουμε πως η υβριδική τεχνολογία, τόσο μοντέρνα σήμερα από ανάγκη ή αρετή, μας επιτρέπει να συνδυάσουμε την απόδοση και οικολογία. Θέλουμε να επιδείξουμε - πώς εξηγούν στην Honda - πώς είναι δυνατόν να διασκεδάσουμε πίσω από το τιμόνι και ταυτόχρονα να καταναλώνουμε και να μολύνουμε με εξαιρετικά περιορισμένους όρους.\nΕίναι το πρώτο σπορ κουπέ στην ιστορία του υβριδίου: ένα επιθετικό και πρωτότυπο σχέδιο, με χαμηλό και λεπτό μέτωπο και κομμένη ουρά, εκλεπτυσμένους εσωτερικούς χώρους, δύο καθίσματα (το +2 ισχύει για τη μεταφορά παιδιών ή, μέσω της δολοφονίας καθίσματα, για να αυξήσετε το χώρο φόρτωσης έως και 401 λίτρα), μια ευχάριστη γκάμα. Τουλάχιστον όταν χρησιμοποιείτε, επιλέγοντας ένα κουμπί, το τρίτο από τους τρεις τρόπους χρήσης: Κανονικό, Οικονομικό, Αθλητικό.\nΣτην τελευταία περίπτωση, η αντιδραστικότητα του επιταχυντή και του συστήματος διεύθυνσης είναι εξαιρετική και συμβαδίζει με το ακριβές χειροκίνητο κιβώτιο έξι ταχυτήτων (για πρώτη φορά, αντίο στο κλασικό αυτόματο κιβώτιο ταχυτήτων), το οποίο σύμφωνα με την Honda πρέπει να χαρακτηρίζει ένα προϊόν αυτού του τύπου . Ένα αυτοκίνητο που επικεντρώνεται στον ηδονισμό και έναν νεαρό στόχο, με την ελπίδα να κατακτήσει τους ανθρώπους που αναζητούν ένα μοντέρνο μοντέλο. Και, κοιτάξτε λίγο, ρίξτε μια ματιά στο Mini, MiTo, 500.\nΗ καρδιά του CR-Z είναι το παράλληλο υβριδικό, με τετρακύλινδρο βενζινοκινητήρα 1, 5 λίτρων σε συνδυασμό με ηλεκτρικό κινητήρα που λειτουργεί και ως γεννήτρια τοποθετημένος μεταξύ του θερμικού κινητήρα και του κιβωτίου ταχυτήτων. Οι μπαταρίες είναι υδρίδιο νικελίου-μετάλλου.\nΗ συνολική ισχύς είναι 124 Hp στις 6.100 σ.α.λ. με ροπή 174 Nm ξεκινώντας από 1.500, γεγονός που εγγυάται καλή ρευστότητα οδήγησης. Είναι ίδια με αυτή ενός βενζινοκινητήρα Civic 1.8. Το σύστημα είναι το Insight, συμπεριλαμβανομένου του ωραίου παιχνιδιού των χρωμάτων που φωτίζει το ταχύμετρο (κόκκινο όταν πηγαίνεις στο Sport, μπλε σε άλλες περιπτώσεις, με ένα πράσινο φυτό που προστίθεται στο Eco gear). Ο ηλεκτρικός κινητήρας, ο οποίος κατά την πέδηση ή την επιβράδυνση επαναφορτίζει τις μπαταρίες, μπορεί σε κάποιο βαθμό να συγκριθεί με την επίδραση ενός μικρού στροβιλοκινητήρα, ο οποίος μεταδίδει πρόσθετη ισχύ κατά την επιτάχυνση.\nΗ απόδοση είναι σύμφωνη με την κλάση του αυτοκινήτου, η οποία έχει μήκος πάνω από τέσσερα μέτρα, ζυγίζει περίπου 1.200 κιλά και διαθέτει τα καλύτερα χαρακτηριστικά ασφαλείας. Ταχύτητα 200 km / h, επιτάχυνση από 0 έως 100 ανά ώρα 9, 9 δευτερόλεπτα. Η κατανάλωση, στον συνδυασμένο κύκλο, είναι 5 λίτρα ανά 100 km με εκπομπές Co2 των 117 gr / km. Το CR-Z (το οποίο στην Honda, ίσως με λίγη υπερβολή, ορίζει ένα άλλο από τα αδύνατα όνειρά μας) θα κυκλοφορήσει στην Ιταλία στις 8-9 Μαΐου με μια κλασική ανοιχτή πόρτα. Ο στόχος είναι να πουληθούν δύο χιλιάδες από τις 20 χιλιάδες μονάδες που προορίζονται για την Ευρώπη σε μια συνολική παραγωγή 50 χιλιάδων μονάδων / έτος. Τρεις εκδόσεις, οι οποίες διαφέρουν στις στολές (S, Sport και GT), συν δύο πακέτα Plus για το GT. Ξεκινάει από 21.800 ευρώ έως 28.100 ευρώ για την κορυφή. Φυσικά - αναστενάζουν στην Honda - υπήρχαν ακόμα οικολογικά κίνητρα ….


Ο δικός μας λυκίσκος - Smart & Creative Economy\nBusiness Κυριακή, 16 Οκτώβριος 2016\nΟ Σοφοκλής Παναγιώτου θα μπορούσε κάλλιστα να χαρακτηρισθεί ως ο επίμονος ζυθοποιός –και αυτό γιατί δεν υπάρχει περίπτωση να βάλει κάτι στο μυαλό του και να μην το κάνει πράξη.\nΚάποτε –έχουν περάσει κάποια χρόνια- μου είχε πει για το κρυφό του όνειρο του να συνδυάσει την ύπαρξη της Μικροζυθοποιίας που έστησε μαζί με τον αδελφό του, τον Γιώργο, στα πατρικά στο Ρολόγι της Κύμης με την καλλιέργεια μιας παλαιάς ποικιλίας λυκίσκου που ευδοκίμησε κάποτε στην περιοχή.\nΗ μπύρα που ακούει στο όνομα Septem Wet Hop Pale Ale είναι μοναδική καθώς είναι η πρώτη ελληνική μπύρα που παρασκευάζεται με τη χρήση φρέσκου λυκίσκου, ο οποίος καλλιεργείται στο μικροκλίμα της χώρας μας.\nΌπως διαβάζουμε σε σχετικό φυλλάδιο: «Το 2013 φυτέψαμε πειραματικά λυκίσκο της ποικιλίας Cascade στο κτήμα μας στην Εύβοια. Το 2016 ο τρίτος γύρος πραγματοποιήθηκε σε δύο φάσεις, προκειμένου ο λυκίσκος να συλλεχθεί στο βέλτιστο βαθμό ωριμότητας και χρησιμοποιήθηκε νωπός στην παραγωγή της πρώτης ελληνικής Wet Hop Pale Ale».\nΠίνοντας την μπύρα το μεσημέρι του Σαββάτου στο Ζάππειο χαμογέλασα σκεπτόμενος ότι η επιχειρηματική ανακάλυψη ήταν στο γυάλινο ποτήρι μου.\nTagged under: Εύβοια μπύρα Περιφέρεια Στερεάς Ελλάδας τρόφιμα\nΗ μαλαγουζιά στο κορμί τους Οι γιοί που έγιναν …προϊόν H Lenga δείχνει το δρόμο Γραβιέρα με τρούφα Μαγικός Πολτός


Klopp:«Ενδιαφέρουσα πρόκληση το παιχνίδι με τη Sheffield United» - LiverpoolFans.gr\nΟ Jürgen Klopp αναμένει μια «πραγματικά ενδιαφέρουσα» πρόκληση όταν η Liverpool ταξιδέψει στο Sheffield το Σάββατο.\n«Είναι απίστευτο αυτό που κάνει ο Chris, ανυπομονώ να τον συναντήσω, για να είμαι ειλικρινής – θα είναι η πρώτη φορά που θα δούμε ο ένας τον άλλον», δήλωσε στην συνέντευξη Τύπου του πριν από τον αγώνα.\n«Στην περίοδο ανάλυσης βλέπεις πάντα πολλά για την ομάδα, είναι πραγματικά ενδιαφέρον το τι κάνουν, τα πάνε πολύ καλά στο σύστημα που παίζουν, πραγματικά επιθετικό, καλή πίεση και στη συνέχεια όταν έχουν την μπάλα υπάρχει αυτό το ελαφρώς ενδιαφέρον σχέδιο όταν οι μέσοι τους καλύπτουν τον οποιονδήποτε είναι εκεί, όπως πχ τον εξτρέμ τους, ή οποιονδήποτε άλλο. Αυτό είναι ενδιαφέρον».\n«Είμαι εδώ και τέσσερα χρόνια στην Αγγλία σχεδόν και δεν γνωρίζω τα πάντα για τους άλλους συλλόγους, ιστορικά, αλλά φαίνεται να είναι ένας μεγάλος σύλλογος προφανώς και αξίζουν να είναι στο πρωτάθλημα».\n«Από τότε που έχω έρθει, έχω παρακολουθήσει την Championship πολύ και ξέρω πόσο ανταγωνιστικό είναι το πρωτάθλημα. Ανεβαίνοντας κατηγορία με τον τρόπο που το έκαναν, ενάντια σε ομάδες όπως η Leeds και η Derby πέρυσι, είναι μεγάλο επίτευγμα. Σίγουρα, ένας πολύ καλός προπονητής και ανυπομονώ να αντιμετωπίσω την ομάδα του».\nΣχετικά με την επιθυμία του η Liverpool να αμυνθεί ως ομάδα, ο Klopp πρόσθεσε:\n«Όλοι είναι υπεύθυνοι για τα πάντα, εύκολο. Αυτό είναι το ποδόσφαιρο».\n«Όταν η άλλη ομάδα έχει την μπάλα δεν βλέπω κανένα λόγο για τον οποίο κάποιος δεν πρέπει να εμπλέκεται στο αμυντικό κομμάτι, για να είμαι ειλικρινής – αν σε περάσουν, μπορείτε να κυνηγήσεις τον τύπο από πίσω. Αυτό είναι το σχέδιο, αυτό είναι φυσιολογικό».\n«Αλλά ελπίζουμε ότι θα έχουμε την μπάλα πολύ και τότε θα πρέπει να κάνουμε μερικά πράγματα με αυτό. Παίζουμε εναντίον ενός συμπαγούς σχηματισμού, αλλά είναι αρκετά έξυπνοι, δεν αμύνονται μόνο».\n«Ο τερματοφύλακας είναι αρκετά καλός στα ελεύθερα του, οπότε είναι σαφές ότι πολλές από τις προκλήσεις θα είναι για τις δεύτερες μπάλες, που είναι ήδη κοντά στην εστία μας. Πρέπει να είμαστε έτοιμοι – αυτοί οι αγώνες δεύτερης μπάλας στο ποδόσφαιρο είναι τώρα τόσο σημαντικοί και όλα είναι για να είσαι έτοιμος, έχοντας το σωστό επίπεδο επιθετικότητας και τέτοια πράγματα. Αυτό είναι τόσο σημαντικό και είναι αυτό που πρέπει να δείξουμε εκεί».\n«Δεν είναι μόνο για το ποδόσφαιρο – παίζοντας γύρω γύρω και πίσω. Είναι μια περίπλοκη δουλειά να κάνουμε, αλλά δεν είναι η πρώτη φορά που παίζουμε εναντίον μιας ομάδας όπως αυτή. Η Sheffield δουλεύει εδώ και λίγο καιρό σε πολύ καλή κατάσταση, βλέπεις ότι όλα είναι καλά στο κλίμα της ομάδας, ξέρουν τι κάνουν – είναι εντυπωσιακό».\n«Οκτώ βαθμοί σε αυτό το στάδιο της Premier League, νομίζω ότι αν τους το πρότειναν, θα το δεχόντουσαν εύκολα. Και θα πάνε για τους 11 σε αυτό το παιχνίδι, 100 τοις εκατό. Είναι το γήπεδό τους. Θέλουμε να σιγουρευτούμε ότι αν, τότε θα πρέπει να είναι ο πιο δύσκολος δρόμος».\nPrevious Steven Gerrard: «Έμεινα έκπληκτος αλλά και κολακευμένος από τα λόγια του Klopp»\nNext Έρευνα της EFL για αντικανονική συμμετοχή παίκτη της Liverpool στο Κύπελλο


Αγαπητή «Α, μπα»: Πώς διαχειριζόμαστε το θυμό μας όταν δεχόμαστε επιθέσεις από αγενείς ανθρώπους; - Α,ΜΠΑ\nΑΡΧΙΚΗ ΑΓΑΠΗΤΗ Α, ΜΠΑ Αγαπητή «Α, μπα»: Πώς διαχειριζόμαστε το θυμό μας όταν δεχόμαστε επιθέσεις από αγενείς ανθρώπους;\nΤον έβρισα μπροστά στο παιδί του\nαπό Λένα Φουτσιτζή 05.12.2019, 09:00 9.7k Views 79 Σχόλια\nΠως διαχειριζόμαστε το θυμό μας όταν δεχόμαστε επιθέσεις από άγνωστους αγενείς ανθρώπους; Εβρισα έναν πατέρα μπροστά στο παιδί του. Δεν είμαι περήφανη γι’αυτό, αντιθέτως ντρέπομαι πολύ αλλά ας το πάρω απ’την αρχή. Σάββατο πρωί, δε δουλεύω, είμαι μόνη στο σπίτι, ξύπνησα νωρίς κι έκανα κάποιες δουλειές. Η ώρα πήγε 9.45 και στις 10 περιμένω ηλεκτρολόγο. Βλέπω ότι έχω μείνει με 50 ευρώ και δεν ξέρω αν θα φτάσουν για να τον πληρώσω. Πετάγομαι βιαστικά στο κοντινό ΑΤΜ. Παίρνω μόνο πορτοφόλι και κλειδιά κι αφήνω το κινητό στο σπίτι. Φτάνω, παρκάρω, κατεβαίνω, βάζω την κάρτα μου αλλά είναι χαλασμένο. Ξαναμπαίνω στο αμάξι, πάω στο επόμενο ΑΤΜ, δεν έχει θέση να σταματήσω, στενός ο δρόμος κι επειδή η ώρα έχει πάει παρά πέντε, βάζω το αυτοκίνητο μπροστά σε ιδιωτικό πάρκιν και κατεβαίνω. Εννοείται ότι αν θέλει κάποιος να μπει ή να βγει, μπορεί να με βρίσει. Οι γυναίκες σε τέτοιες περιπτώσεις ακούμε περισσότερα. Θα πρέπει τότε να φύγω αμέσως, να κάνω κύκλο και να ψάξω πάλι για θέση. Βλέπω μόνο έναν άνθρωπο στο μηχάνημα που ήδη το χρησιμοποιεί κι έχει στην αγκαλιά του ένα μικρό παιδάκι. Ωραία σκέφτηκα, έχει το παιδάκι, θα είναι σύντομος. Πίσω του κανένας άλλος, αν είχε ουρά δεν θα σταματούσα. Κατεβαίνω και περιμένω σε διακριτική απόσταση αλλά σύντομα γίνομαι έξαλλη. Ο τύπος είναι γύρω στα 40-45 έχει το στυλ golden boy που περιφέρει επιδεικτικά το παιδί λάφυρο. Το παιδί είναι 1,5 έτους περίπου, δεν το είδα όρθιο να περπατάει αλλά έχει το μέγεθος παιδιού που μόλις περπάτησε και κάτι μωρουδίστικα μαλλάκια μπουκλίτσες. Ο τύπος μιλάει δυνατά σαν να κάνει μάθημα κι εξηγεί στο μικρό τις λειτουργίες του ΑΤΜ και όπως το έχει αγκαλιά, πιάνει κάθε τόσο με το χέρι του το μικροσκοπικό δαχτυλάκι του παιδιού, το βάζει στην οθόνη αφής και πατάει μ’ αυτό τις διάφορες επιλογές. Κάνει ανάληψη, παίρνει τα λεφτά (αυτά δεν τα έδωσε στο παιδί), μετά βάζει το παιδί να πάρει το χαρτάκι και του εξηγεί τί γράφει. Περνάει η ώρα, ο τύπος έχει τελειώσει αλλά συνεχίζει να εξηγεί στο παιδί τις δυνατότητες του ΑΤΜ και τις διάφορες επιλογές, αυτό δεν βγάζει άχνα, κοιτάει αμίλητο με μάτια απορίας. Δεν μοιάζει ούτε να χαίρεται, ούτε να το βλέπει σαν παιχνίδι αλλά ούτε και διαμαρτύρεται. Εγώ βγάζω καπνούς. Μετά από πέντε λεπτά του λέω: “Μπορείτε να συντομεύετε γιατί έχω παρκάρει παράνομα;” Με κοιτάει σαν να είμαι σκουπίδι και μου λέει “Δεν μιλάτε σοβαρά, θα κάνω όση ώρα θέλω”. Επειδή δεν είχε κάτι άλλο χρήσιμο να κάνει και εντελώς για να μου τη σπάσει άρχισε να εξηγεί στο νήπιο πώς αλλάζουμε κωδικό. Έπαιρνε πάλι το μικρό δαχτυλάκι του παιδιού και πατούσε μ’αυτό τα κουτάκια με τις επιλογές κι έτσι πέρασαν άλλα πέντε λεπτά. Του λέω “σας παρακαλώ κύριε, αφήστε με να κάνω τη συναλλαγή μου και συνεχίστε μετά το μάθημα”. Μου λέει “χρειάζεστε ψυχίατρο. Πως φαίνεται ότι δεν έχετε παιδιά”. Η αλήθεια είναι ότι έχω παιδιά, φοιτητές και ημιανεξάρτητα αλλά δεν υπήρχε λόγος να το αναφέρω. Ήρθε αυτοκίνητο κι ήμουν αναγκασμένη να φύγω, κινητό δεν είχα για να ειδοποιήσω κι έφαγα άσκοπα τόση ώρα. Φεύγοντας, δεν μπόρεσα να συγκρατήσω τις λέξεις που βγήκαν μέσ’ απ’ τα δόντια μου “Α στο διάολο, μαλάκα”. Μου είπε “ντροπή σας, μπροστά στο παιδί μου”. Ευτυχώς το είπα σιγά και το παιδάκι μάλλον δεν κατάλαβε τίποτα, όπως δεν κατάλαβε και τη χρήση ΑΤΜ. Και κλείνω επανερχόμενη στην αρχική ερώτηση. Τι κάνουμε σε τέτοιες περιπτώσεις;\nΔεν υπάρχει σωστή απάντηση σε αυτή την ερώτηση, αν και το βρίσιμο δεν σε βοήθησε, οπότε ίσως υπάρχει λάθος απάντηση. Αυτό που ήθελες ήταν να κάνει αυτό που θα έπρεπε να είναι αυτονόητο, που είναι να μην καθυστερεί τους επόμενους. Αν έχει μεγαλώσει σε έναν κόσμο που η απάντηση «δεν μιλάτε σοβαρά, θα κάνω όση ώρα θέλω» για κάτι κοινόχρηστο είναι μια λογική στάση ανθρώπου που ζει σε οργανωμένη κοινωνία, ποια απάντηση θα του έκανε μεταμόσχευση εγκεφάλου;\nΈβαλα όμως την ερώτηση γιατί αξίζει να μπει.\nΜια παρατήρηση μόνο: δεν είναι επιχείρημα το «κάνετε γρήγορα γιατί έχω παρκάρει παράνομα». Επιχείρημα είναι «κάνε τη δουλειά σου σε λογικό χρονικό διάστημα και ξεκουμπίσου γιατί δεν είναι το προσωπικό σου τάμπλετ». Με το παράνομο παρκάρισμα δεν κερδίζεις πόντους αλλά χάνεις. Αν ίσχυε αυτό που λες, τότε θα συνέφερε όλους μας να παρκάρουμε παράνομα για να κάνουν οι άλλοι πιο γρήγορα για χάρη μας.\nΔουλεύω από τις 10 το πρωί μέχρι τις 11 το βραδυ. Έχω άδεια από το ένα μου αφεντικο (ο αλλος δεν το ξέρει) να φεύγω κρυφά 1 με 2 για να παίρνω το παιδιά από το σχολείο, 2 παρά τέταρτο με περιμένει η νταντά έξω απ την πόρτα και φεύγω βολίδα πίσω όπου στις 2 εχω πολυ σημαντικη συναντηση και με περιμενουν αφεντικα, ατομο απο το υπουργειο κλπ. Το κονσεπτ είναι: παίρνω το αυτοκίνητο και μαζεύω τη μικρή από το βρεφονηπιακό, γυρνάω αφήνω το αυτοκίνητο, και μετα πάμε μαζί με τα πόδια και παίρνουμε τη μεγάλη από το δημοτικο (δεν… Διαβάστε περισσότερα »\nΆσχετο με την ερώτηση αλλά πώς αντέχεις να δουλεύεις 10 με 11? Γενικά πώς μπορούν όσοι το κάνουν? Είναι κάποιου είδους γενετικό υλικό Κλαρκ Κεντ κάπου στο γενεαλογικό δεντρο? Σιδερενια δύναμη θέλησης? Μου φαίνεται υπερανθρωπο. Μετά από 8 ώρες νιώθω σα ξεθυμασμενη παλιά πορτοκαλάδα που την πάτησε νταλίκα, και κάνω καθιστική δουλειά και είμαι και τυχερή που φεύγω στην ώρα μου στον ιδιωτικό τομέα. Εν τω μεταξύ κάπου στις 5 με 6 ώρες συγκέντρωσης έχω σταματήσει να αποδίδω. Respect, δέος και απορία μαζί.\nΑκόμα μια ξεθυμασμενη παλιά πορτοκαλάδα που την πάτησε νταλίκα εδώ!\n1. Με πολλή υστερία.\n2. Δεν έχω επιλογή.\n3. Μου αρέσει πάρα πολύ η δουλειά μου.\nΥγ: πού κολλάει το σουμπουτεο;\nΔεν είναι θέμα γονιδίου ή σιδερένια θέλησης απλά δυο δεδομένων: είτε το έχει ανάγκη, είτε απλά έχει μια από τις δουλειές που υπήρχαν παλιά κι ελπίζω να τις ξαναδούμε: δουλειές με καλές αμοιβές, παροχές και συνθήκες. Δε ξέρω αν είχατε κάποια δουλειά που χαιρόσασταν το πρωί να πηγαίνετε, περνούσατε καλά και στο τέλος του μήνα έμεναν χρήματα στην τράπεζα. Σε τέτοιες δουλειές (που ελπίζω να ξανά υπάρξουν) τέτοια ωράρια δε μας μετατρέπουν σε ξεθυμασμένη παλιά πορτοκαλάδα. Femme Farfalle, κι εγώ γκρίνιαζα γιατί οι υδραυλικοί δεν είναι συνεπείς μέχρι που μου εξήγησαν ότι αν είναι κρεμασμένοι ανάποδα σε ένα φρεάτιο αποχέτευσης… Διαβάστε περισσότερα »\nΟ Μον Ντιέ!!!! Η ιστορία τής ζωής μου γραμμένη από άλλη!!!! Όλο αυτό που είπες είμαι εγώ με μια διαφορά!! Πάντα πάντα πάντα με εκλεινε μια συγκεκριμένη μαμά με την οποία είχαμε γίνει κ@λος εκατό φορές! Ειναι απίστευτο κι όμως αληθινό.. κάθε φορά της την έλεγα και οι απαντήσεις της κυμαίνονταν από “συγγνώμη συγγνώμη συγγνώμη φεύγω τώρα” μέχρι “μάλιστα κύρια πολυασχολη,δε θα χασετε το meeting” παράνοια. Αυτό που έκανα και ΔΕΝ ΕΙΜΑΙ ΚΑΘΟΛΟΥ ΥΠΕΡΉΦΑΝΗ, είναι ότι έβαλα τον άντρα μου να καθαρίσει… και πλεον δε.με πλησιάζει καν!!!\nΠαιδιά πόσοι είναι οι παράλογα αγενείς άνθρωποι;! Τρελό. Εμένα όταν ζούσα Ελλάδα μου έκλεινε σταθερά την είσοδο του ΑΤΟΜΙΚΟΥ πάρκινγκ συγκεκριμενο αυτοκίνητο (μιλάμε για παράνοια- πήγαινε και πάρκαρε μπροστά στο δικό μου πάρκινγκ γιατί ήταν το τελευταίο δίπλα στον τοιχο και ήξερε ότι το απέναντι δεν χρησιμοποιείται, για να μην παρκάρει 20μετρα παρακάτω από την είσοδό της αλλά 10. Τα πάρκινγκ εντωμεταξύ ήταν 40 μέτρα από τη δική μου είσοδο αλλά έβαζα πάντα εκεί το αμάξι να μην καταλαμβάνω θέση στον δρόμο. Ας είναι). Λοιπόν τις πρώτες φορες χτύπησα όλα τα κουδούνια μεσημεριάτικα και με έβρισε όλη η οικοδομή, δικαίως… Διαβάστε περισσότερα »\nΣε τέτοιες περιπτώσεις πρέπει να φωνάζεις την τροχαία να της κόβει πρόστιμο. Ο Κ.Ο.Κ. απαγορεύει τη στάθμευση σε θέση από την oπoία παρεμπoδίζεται όχημα, πoυ σταθμεύει κανoνικά, να εξέλθει από τo χώρo πoυ έχει σταθμεύσει.\nΑν αρχίσει να πληρώνει 80άρια κάθε φορά, πού θα πάει, θα σταματήσει.\nΧρήσιμο αυτό! Αλλά με τα μυαλά που κουβαλούσα 20 χρόνια πριν, και να το ήξερα πάλι μάλλον θα προτιμούσα να της χτυπάω τα κουδούνια…ευτυχώς πλέον ούτε τόση ελαστικότητα δείχνω ούτε φοβάμαι να γίνω δυσάρεστη!\nΔεν μπορώ να καταλάβω το πρόγραμμά. 2 πάρα τέταρτο αφήνεις τα παιδιά στην κυρία που τα προσέχει και φεύγεις αλλά μετά γράφεις ότι μπαίνεις στο σπίτι και τους βγάζεις φαγητό και βιβλία. Επίσης όταν ξεκινάς για το μάζεμα με το αυτοκίνητο ξεκινάς από το γκαράζ του σπιτιού ενώ εννοείται ότι φεύγεις από τη δουλειά. Και κάτι άλλα τέτοια. Μήπως δεν κατάλαβα τίποτα εγω? Επίσης αφού δουλεύεις τόσες ώρες διεκδίκησε αυτή την ώρα αφού δεν έχεις βρει καμία λύση για το μάζεμα των παιδιών. Εκτός και αν πληρώνεσαι με την ωρα. Αλλά μ έπιασε άγχος μόνο που διάβασα τι κάνεις μέσα… Διαβάστε περισσότερα »\nΞέρεις τι βλέπω εγώ? Πολλές μικρές στιγμές αγένειας. Δηλ. περιμένεις ηλεκτρολόγο και αφήνεις (δεν ξεχνάς) το κινητό σπίτι ενώ είναι πολύ πιθανό να συμβεί το ο,τιδήποτε απρόοπτο και να κάθεται ο άνθρωπος να σε ψάχνει ή να σε περιμένει κάτω από το σπίτι σου χωρίς καμιά ειδοποίηση. Παρκάρεις μπροστά σε ιδιωτικό πάρκινγκ, που κατανοείς ότι είναι αγένεια αλλά και πάλι. Ο μπαμπάς είναι στον κόσμο του και νομίζει ότι το ATM του ανήκει, λειτουργεί εκδικητικά στην παρατήρησή σου οπότε χασομεράει και κάνει και μια απαράδεκτη παρατήρηση (“φαίνεται ότι δεν έχεις παιδιά”). Κι έτσι τον λες μαλάκα μπροστά στο παιδί του.… Διαβάστε περισσότερα »\nΑν μας κάνει κάνα update όμως είμαι σχεδόν βέβαιη ότι πήγε στο σπίτι της κατά τις 10:20 και περίμενε ακόμα τον ηλεκτρολόγο να έρθει, ο οποίος θα εμφανίστηκε στην καλύτερη περίπτωση στις 11 παρά κάτι ψιλά.\nΚι έτσι κλείνει ο κύκλος της αγένειας και ζήσαμε εμείς καλά κι αυτοί καλύτερα..\nΣτανταράκι Femme Farfalle.\nΠολύ πιθανό.. Παραμένουμε όμως ευγενείς και αισιόδοξοι.😊\nΓια την υποτιθεμενη παρατηρηση ” φαινεται οτι δεν εχετε παιδια” επιφυλασσομαι. Δεν ημουν μπροστα και δεν ξερω αν οντως ειπωθηκε κατι τετοιο. Εγω βλεπω εναν ανθρωπο που τελευταια στιγμη τρεχει να προλαβει και λογικο να συναντα εμποδια που θα ειχαν αποφευχθει αν ηταν προνοητικος και υπευθυνος. Ως προς την αγενεια και του ποιος ηταν εν τελει αγενης παλι επιφυλασσομαι. Η εριστικη συμπεριφορα οσων περιμενουν πισω σε ουρες και η αισθηση του entitlement ειναι πολυ συχνη σε ανθρωπους που θεωρουν οτι ο αλλος πρεπει να γκρεμοτσακιστει να τελειωσει την δουλεια του. Ασε που εδω εχεις και την επιλογη να πας σε… Διαβάστε περισσότερα »\nΝα σηκωθεί να πάει σε άλλο ATM επειδή το συγκεκριμένο το έχει πάρει εργολαβία ο τύπος για να παίξει με το παιδί του?! Ε όχι δα. Κι εμένα με εκνεύρισε η γράφουσα με τις καθυστερήσεις και το παράνομο παρκάρισμά της (σχεδόν αγχώθηκα διαβάζοντας την ερώτηση) αλλά ναι, είναι θέμα ευγένειας και αρμονικής συνύπαρξης να μην καθυστερείς παραπάνω απ’ ό,τι χρειάζεται την ουρά που υπάρχει πίσω σου είτε στην τράπεζα, είτε στο σούπερ μάρκετ κ.ο.κ. Δεν είναι entitled όποιος εκνευρίζεται με παράλογες και περιττές καθυστερήσεις. Για την συγκεκριμένη περίπτωση πιστεύω ότι ήταν και οι δύο αγενείς πάντως.\nΑυτή η ιστορία είναι όλη λάθος, από την αρχή μέχρι το τέλος – από το “είναι 9:45 και στις 10 περιμένω ηλεκτρολόγο” μέχρι το “ντροπή σας μπροστά στο παιδί μου”. Όλη λάθος, με διαβαθμίσεις, που στην τελική δεν έχουν πια σημασία ποιός ήταν πιο λάθος, πιο εκνευριστικός, πιο παράνομος, πιο παρτάκιας…\nΑυτό ακριβώς. Το “μπορείτε να συντομέυετε γιατί έχω παρκάρει παράνομα” μου φαίνεται τόσο τραγική ειρωνεία! Έκανε λάθος προγραμματισμό, ήταν δική της ανευθυνότητα, κι απαιτεί από τους άλλους να τη διευκολύνουν. Επίσης, ο τύπος ήταν προφανώς αγενέστατος και δεν είχε κανένα δικαίωμα να κρατάει το ΑΤΜ απασχολημένο για να παίξει με το παιδί του, ωστόσο δυσκολεύομαι να πιστέψω ότι η εκείνη είπε “σας παρακαλώ, αφήστε με να κάνω τη συναλλαγή μου” κι εκείνος απάντησε “χρειάζεστε ψυχίατρο”, παρά μόνο αν του το είπε ουρλιάζοντας. Μόνο τη μία πλευρά ακούμε, αλλά υποψιάζομαι ότι του έσουρε κι άλλα, και όχι τόσο ευγενικά όσο τα… Διαβάστε περισσότερα »\nΚι αυτός μπροστά στο παιδί του σου είπε ότι θέλεις ψυχίατρο επειδή του είπες το αυτονόητο: να συντομεύσει. Οπότε και λίγα του πες. Δεν γίνεται να φερόμαστε σαν κάφροι μπροστά στα παιδιά μας και μετά να τα χρησιμοποιούμε σαν ασπίδα για να προφυλαχτούμε από τις επιπτώσεις της καφρίλας μας. Αν θέλει να δείξει στο νήπιο tutorial της μισής ώρας, να βάλει βίντεο στο youtube. Δεν είναι χώρος εκπαίδευσης το ΑΤΜ.\n“Δεν γίνεται να φερόμαστε σαν κάφροι μπροστά στα παιδιά μας και μετά να τα χρησιμοποιούμε σαν ασπίδα για να προφυλαχτούμε από τις επιπτώσεις της καφρίλας μας”.Πολύ μου άρεσε αυτό.\nΔεν θα παθει τιποτε το παιδακι που ειπανε τον μπαμπα του μαλακα, πολυ περισσοτερα θα πάθει που ο μπαμπας του ΕΙΝΑΙ μαλάκας. Σε περιπτωση που σε ανησυχει αν τραυματισες την παιδική ψυχουλα. Κατα τα αλλα συμφωνω με τη Λένα στο δευτερο σκελος, οταν λες οτι παρκαρες παρανομα χανεις εν μερει το δικιο σου και δινεις πατημα να σου πει ο αλλος δεν φτανει που παρανομείς κανεις και κηρυγμα.\nΉσασταν κι οι δύο το ίδιο άκυροι με την συμπεριφορά σας και τόσο όμοια “λογική” ωχαδερφισμού Ελληναρά που δεν έχω λόγια. Η φοβερή ειρωνία είναι ό,τι δεν αναγνώρισε ο ένας την ομοιότητα του με τον άλλο. Αν ήταν δική μου η θέση παρκαρίσματος δεν ξέρεις τι θα είχες ακούσει. Ο λόγος για τον οποίον έκανες την παρανομία δεν είχε καμία σημασία να αναφερθεί. Γιατί αναφέρθηκε; Για να σε λυπηθούμε; Απαράδεκτο. Συγγνώμη αλλά τουλάχιστον ο τύπος ήταν μόνο αναίσθητος Ελληναράς σ’αυτήν την περίπτωση κι όχι ΚΑΙ παράνομος.\nΑφιερωσε το μισο της κειμενο για να μας διηγηθει ποσο ατυχη ηταν να παει απο atm σε atm τελευταια στιγμη και αρα ποσο δικιο ειχε στο τελος που σκυλοβρισε ενα αγνωστο ανθρωπο που ετυχε να βρεθει εκει και μαλιστα ηταν η σειρα του σε μια πολη με αλλα atm.\nΚάποιος άλλος περίμενε επειδή κάποιος είχε παρκάρει παράνομα.Το πρόβλημα βρίσκεται στο γεγονός ότι ο καθένας νομίζει ότι η δική του ανάγκη αφορά όλους τους υπόλοιπους.Το ΑΤΜ είναι κοινόχρηστο όπως ακριβώς και ο δρόμος, άρα κανένας δεν μπορεί να κάνει κατάχρηση.\nΤο παρκινγκ δεν ηταν κοινοχρηστο αλλα ιδιωτικο.\nΑπο την αλλη σε μια πολη, οι δρομοι πολλοι και τα atm αρκετα .\nΤο ποσοι το ακουμπάνε δεν το σκέφτηκα ποτέ, αλλά μου έκανε πολύ αρνητική εντύπωση το μάθημα ΑΤΜ στο παιδάκι. Δηλαδή από όλα τα πράγματα πογ έχει αυτός ο κόσμος, αυτό βρήκε ο μαπας; Μάλλον επειδή μόνο αυτό του φαίνεται σημαντικό.\nΘα μπορουσε να ειναι και θεμα ενος συγχρονου ιμπρεσσιονιστικου πινακα 🙂\nΗ πρώτη μου σκέψη ήταν αυτή!!\nΟκ, προφανώς η στάση του τυπά ήταν λάθος αλλά από την άλλη αυτόν τι να τον αφορά πού έχεις παρκάρει, παράνομα και μη; Μου θύμισες αυτούς που έρχοταν στο πολυκατάστημα που δούλευα (που ήταν μέσα σε εμπορικό, ναι αυτό στο Μαρούσι) και μου έλεγαν “Κάνε γρήγορα γιατί αρχίζει η ταινία μου”. ΣΤΟΝ ΓΚΙΩΝΗ ΜΟΥ καλη μου αν εχεις να πας σινεμά, ας ερχόσουν πιο νωρίς! Γιατί ο κακός προγραμματισμός ανθρώπων θα πρέπει να ξεβολεύει τους υπόλοιπους; Ξαναλέω, κάνω τον δικηγόρο του διαβόλου, αλλά νισάφι πια\n” Σοβαρα τωρα;”\nΚαι πολυ κομψα της απαντησε. Δεν ξερω αν θα ειχα τοσο χρυσο στοματακι οταν το πρωτο που μου ερχεται στο μυαλο με τετοια απαντηση ειναι :” Χεστηκα. Δικο σου προβλημα.”\nΠωπω, σε νιώθω. Δούλευα σε κατάστημα στην Ερμού, ήμουν μόνη μου και ΠΑΝΤΑ όταν είχα κόσμο θα εμφανιζόταν ένας π@π@ρας ή μία π@π@ρω που θα απαιτούσε να προσπεράσει τη σειρά γιατί έχει παρκάρει παράνομα. Δίπλα στην πλατεία Συντάγματος. Που φτάνεις απείρως πιο γρήγορα αν πάρεις το μετρό. Ε, πραγματικά, όπως είπες, στον γκιώνη μου κι εμένα. Ας πλήρωνε πάρκινγκ αφού ήθελε σώνει και ντε να πάρει το αμάξι να πάει για ψώνια, μην τυχόν και περπατήσει 100 μέτρα και πάθει τίποτα.\nΠροηγούμενο άρθρο Να μιλήσω στον πατέρα μου ή να αδιαφορήσω;\nΕπόμενο άρθρο Αγαπητή «Α, μπα»: Πλέον, δεν έχω κοινωνικό κύκλο


Super League – Σελίδα 515 – ArenaLarissaGr\nΣτην Όσιγιεκ ο Ίβουσιτς, για Τουρκία ο Αντρέ Μαρτίνς & προς Μεξικό ο Λέμα!\nΟ Ίβουσιτς υπέγραψε συμβόλαιο τετραετούς διάρκειας με την Όσιγιεκ και ανακοινώθηκε, ο Αντρέ Μαρτίνς αποχωρεί με πιθανό προορισμό την Τουρκία και οι Αργεντίνοι γράφουν πως ο Λέμα θα κλείσει στην μεξικανική Τιχουάνα. Ο Κροάτης κίπερ Ίβουσιτς έκλεισε και τυπικά στην...\nΡισβάνης κι επίσημα στον Ατρόμητο!\nΠοδοσφαιριστής του Ατρόμητου κι επίσημα μέχρι το 2021 είναι ο Σπύρος Ρισβάνης, με την ΠΑΕ να ανακοινώνει την οριστικοποίηση της μεταγραφής. Στον Ατρόμητο θα συνεχίσει την καριέρα του μέχρι το 2021 ο Σπύρος Ρισβάνης. Μετά την οριστική συμφωνία και την...\nΣε εξέλιξη είναι η σύσκεψη των ανθρώπων του ΠΑΟΚ, παρουσία του Ιβάν Σαββίδη, στο ξενοδοχείο «Μακεδονία Παλλάς», για τις ανοικτές μεταγραφικές υποθέσεις και όχι μόνο… Η παρουσία του Ιβάν και Γιώργου Σαββίδη στη Θεσσαλονίκη τις τελευταίες ημέρες, αλλά και του...\nΗ μεγάλη επένδυση του Ολυμπιακού στον Ρέντη, τα 8 γήπεδα και το… μήνυμα του Παύλου (pics)\nΟ Ολυμπιακός εξακολουθεί να επενδύει πολλά εκατομμύρια ευρώ ώστε οι προπονητικές εγκαταστάσεις στον Ρέντη να ξεχωρίζουν και να παραμένουν υπερσύγχρονες. Τα 8 γήπεδα και το… μήνυμα του Γιώργου Παύλου στην ξενάγηση των media. Το Gazzetta.gr ήταν ανάμεσα στα media που μετείχαν στην...\nΠάει Αμερική ο Καρυπίδης\nΗ αυριανή(13/6) συνάντηση του Θόδωρου Καρυπίδη με τους Τομ Παπαδόπουλο, Νίκ Σάκιεβιτς θα διαμορφώσει το πλαίσιο συνεργασίας μεταξύ των δύο πλευρών. Ο ιδιοκτήτης της ΠΑΕ Άρης αναμένεται να φθάσει αύριο(13/6) στις Ηνωμένες Πολιτείες για την καθοριστική επαφή με τους δύο...\nΟριστικό: Στον Ατρόμητο έως το 2021 ο Ρισβάνης!\nΠοδοσφαιριστής του Ατρόμητου για τα επόμενα τρία χρόνια θα είναι ο Σπύρος Ρισβάνης ο οποίος απάντησε θετικά στην πρόταση που είχε στα χέρια του από τους Περιστεριώτες και θα φοράει την φανέλα με το αστέρι μέχρι το 2021! Οριστικά στον...\nΑποχώρησε ο Ζαραδούκας\nΟ 33χρονος αριστερός μπακ-χαφ δεν θα συνεχίσει την καριέρα του στον Λεβαδειακό Σε μία αποχώρηση «έκπληξη» προχώρησε ο Λεβαδειακός. Ο Γιάννης Ζαραδούκας προέρχονταν από καλή σεζόν με τους Βοιωτούς, έκανε 21 συμμετοχές, αλλά παρότι δεσμεύονταν με συμβόλαιο για την επόμενη...\nΟ Νταμίρ Κάναντι έδωσε τηλεοπτική συνέντευξη στην πατρίδα του, όπου μίλησε για την πορεία του με τον Ατρόμητο, το νέο του συμβόλαιο, την ζωή στην Ελλάδα, αλλά και το περιστατικό με τον Ιβάν Σαββίδη και το όπλο, τονίζοντας πως ο...\n«Ο Ανιγκό είπε 'όχι' λόγω του Πανιωνίου»\nΣτην Γαλλία μετέδωσαν πως ο έμπειρος κόουτς απέρριψε προτάσεις από ομάδες της Ligue 2, καθώς ήθελε να έρθει στους «κυανέρυθρους» Ο Ζοσέ Ανιγκό λογίζεται ως νέος τεχνικός του Πανιωνίου και φαίνεται πως έριξε…άκυρο σε συλλόγους της Γαλλίας, με σκοπό να...\nΟ Δρ. Ερνάνι είναι ο άνθρωπος που έχει πλαισιώσει το team του Ολυμπιακού για την θέση του εργοφυσιολόγου – διατροφολόγου και έτσι ώστε να είναι ο πλέον αρμόδιος για την διατροφή και το πρόγραμμα των αθλητών. Συνεχίζονται οι αλλαγές προσώπων...\nΗ λειψανδρία στα μπακ και οι δεύτερες σκέψεις\nΑίφνης προέκυψε θέμα με τους πλάγιους μπακ στον ΠΑΟΚ, αν και ο Ραζβάν Λουτσέσκου δε δείχνει να ανησυχεί, προς το παρόν, ποντάροντας σε Μάτος, Βιεϊρίνια και Κρέσπο. Μετά, όμως, από τους τρεις τι γίνεται; Σε οκτώ μέρες είναι το πρώτο...\nΗ ΑΜΚ της «Panasia»!\nΣτην έκτακτη Γ.Σ της ΠΑΕ την ερχόμενη Πέμπτη θα επικυρωθεί η αύξηση μετοχικού κεφαλαίου ύψους 20 εκατομμυρίων ευρώ, στην οποία θα πρέπει να «μπει» το fund από την Ασία για να πάρει το πλειοψηφικό πακέτο των μετοχών του Παναθηναϊκού. Οι...\nΑϊλερς: «Νέα πρόκληση»\nΟ Γερμανός φορ μίλησε στους συμπατριώτες του για την μετακίνησή του στον Απόλλων Σμύρνης Bet royale* Ποιος θα επιβιώσει; Έπαθλο 10,000€! *Ισχύουν Όροι και Προϋποθέσεις Προσωπική επιλογή του Βαλεριέν Ισμαέλ αποτελεί ο Τζάστιν Αϊλερς και ο 30χρονος φορ που πρόσφατα υπέγραψε στην «Ελαφρά...\nΣτη λίστα του Ατρόμητου ο Λάμπρου, αλλά…\nΟ Λάζαρος Λάμπρου βρίσκεται στην μεταγραφική λίστα των Περιστεριωτών, ωστόσο για την ώρα δεν έχει παρθεί καμία απόφαση για την απόκτησή του. Πάει κανονικά στην προετοιμασία με τον ΠΑΟΚ ο Έλληνας εξτρέμ. Ένα από τα ονόματα που υπάρχουν στην μεταγραφική...\nΟ Αγρόδημος… ανακοινώθηκε στον Παναιτωλικό (pic)\nΗ πλευρά του 23χρονου χαφ μέσω φωτογραφιών στο facebook «επισημοποίησε» την μετακίνηση του παίκτη στον Παναιτωλικό. Την μετακίνησή του στον Παναιτωλικό…. ανακοίνωσε ο Χρήστος Αγρόδημος. Στα social media της πλευράς του ποδοσφαιριστή αναρτήθηκαν φωτογραφίες από πρόσφατη παρουσία του στο Αγρίνιο,...\nΔεν πήραν άδεια και επίσημα Παναθηναϊκός και Πανιώνιος!\nΟριστικά περιορισμός μεταγραφών για τον Παναθηναϊκό και -6 με τον Πανιώνιο να καλείται να πληρώσει πρόστιμο έως και 20.000 ευρώ. Ολες οι αποφάσεις… Η ανακοίνωση της ΕΠΟ: «Το Πρωτοβάθμιο Όργανο Αδειοδότησης της Ελληνικής Ποδοσφαιρικής Ομοσπονδίας, κατά την συνεδρίασή του την...\nΣελίδα 515 από 1.691«‹...1020...514515516...520530...›»


** ΞΕΝΟΔΟΧΕΊΑ GAT RAVAL, ΒΑΡΚΕΛΏΝΗ **\nCalle Joaquin Costa 44 Barcelona, Βαρκελώνη, Ισπανία\nΤο Gat Raval βρίσκεται σε ζωντανή περιοχή στη Βαρκελώνη πολύ κοντά σε Πλατεία Espanya, Εκκλησία της Αγίας Οικογενείας και Arc de Triomf. Το ξενοδοχείο διαθέτει θυρίδα ασφαλείας, ανελκυστήρα και περίπτερο με εφημερίρες και περιοδικά.\nΤα Παλάτι Guell, Κάζα Μπατλιό και Καθεδρικός Ναός Βαρκελώνης La Seu απέχουν μόλις 850 μέτρα από το ξενοδοχείο. Βρίσκεται 10 λεπτά μακριά για το κέντρο της Βαρκελώνης.\nΌλα τα κλιματιζόμενα δωμάτια είναι εξοπλισμένα με κλιματισμό και τηλεόραση.\nΧρειάζεστε 5 λεπτά με τα πόδια για να φτάσετε στο σταθμό του μετρό Universitat. Το ξενοδοχείο βρίσκεται σε κοντινή απόσταση οδικώς από το αεροδρόμιο El Prat De Llobregat.\nGat Raval, Ισπανία\nΞενοδοχείο Castille Παρίσι\nΞενοδοχείο Leonardo Πράγα\nΞενοδοχείο De Nice Παρίσι\nΞενοδοχείο Gonggan Σεούλ\nΞενοδοχείο Ymca Σεούλ\nΞενοδοχείο Alpha Σεούλ\nΠανδοχείο Hi Liu Li Bridge Πεκίνο\nΞενοδοχείο Apartdirect Sveavagen Ii Στοκχόλμη\nΞενοδοχείο Han's Royal Garden Πεκίνο\nΞενοδοχείο Casa 1800 Σεβίλλη\nΞενοδοχείο Ligure Κάννες\nHostel The Architect Σεβίλλη\nHostel Inturjoven Σεβίλλη\nΞενοδοχείο Rendezvous Μελβούρνη


ΕΜΠΟΡΙΚΕΣ ΔΙΑΦΟΡΕΣ: Μπορούν να λυθούν γρήγορα και αποτελεσματικά; - StartYouUp\nΕΜΠΟΡΙΚΕΣ ΔΙΑΦΟΡΕΣ: Μπορούν να λυθούν γρήγορα και αποτελεσματικά;\nΗ απάντηση είναι ναι, αν δοκιμάσετε να τις επιλύσετε διαμέσου της διαδικασίας της διαμεσολάβησης, που είναι ο νέος τρόπος εξωδικαστικού μηχανισμού επίλυσης διαφορών που εισήχθη στην ελληνική έννομη τάξη με τον νόμο 3898/2010. (Start You Up)\nΣτη διαμεσολάβηση, τα δύο ή περισσότερα εμπλεκόμενα μέρη μιας διαφοράς επιχειρούν εκουσίως να επιλύσουν τη μεταξύ τους διαφορά με συμφωνία διαμέσου της βοήθειας ενός τρίτου προσώπου, του διαμεσολαβητή. Ο ρόλος του διαμεσολαβητή, οποίος είναι ένα τρίτο πρόσωπο, ουδέτερο και αμερόληπτο σε σχέση και με τα εμπλεκόμενα μέλη, είναι να διευκολύνει τις διαπραγματεύσεις των μερών και τη μεταξύ τους επικοινωνία.\nΑν τα εμπλεκόμενα μέρη συμφωνούν να δοκιμάσουν να επιλύσουν τη μεταξύ τους διαφορά μέσω της διαμεσολάβησης, το πρώτο πράγμα που πρέπει να κάνουν είναι να επιλέξουν από κοινού το διαμεσολαβητή τους μέσα από το σχετικό κατάλογο πιστοποιημένων Διαμεσολαβητών του Υπουργείου Δικαιοσύνης, Διαφάνειας και Ανθρωπίνων Δικαιωμάτων (http://diamesolavisi.gov.gr/anazitisi-diamesolavitwn).\nΣύμφωνα δε με το άρθρο 8 παρ. 3 του νόμου 3898/2010 η διαδικασία της διαμεσολάβησης καθορίζεται από τον διαμεσολαβητή και τα εμπλεκόμενα μέρη. Πλην όμως η συνήθης διαδικασία μετά την επιλογή του προσώπου του Διαμεσολαβητή είναι ακόλουθη:\nΑρχικά, υπογράφεται ένα ιδιωτικό συμφωνητικό περί υπαγωγής της εμπορικής διαφοράς των μερών σε διαμεσολάβηση, όπου αναφέρεται και το πρόσωπο του Διαμεσολαβητή που έχουν επιλέξει τα εμπλεκόμενα μέρη, καθώς επίσης και η διαδικασία που θα ακολουθηθεί.\nΣτη συνέχεια οι δικηγόροι των μερών πρέπει να ετοιμάσουν ένα σύντομο πληροφοριακό έγγραφο, απευθυνόμενο προς το διαμεσολαβητή, αναφορικά με την προκείμενη εμπορική διαφορά.\nΟ διαμεσολαβητής ενημερώνεται και ορίζει από κοινού με τα εμπλεκόμενα μέρη την ημέρα διεξαγωγής της διαμεσολάβησης. Η διαμεσολάβηση συνήθως διαρκεί μία ημέρα. Αν τα μέρη δεν έχουν καταλήξει σε συμφωνία στο τέλος της ημέρας, ενδεχομένως να οριστεί νέα συνάντηση, αν το κρίνει πρόσφορο ο διαμεσολαβητής και κυρίως αν το επιθυμούν τα μέρη.\nΤην ημέρα της διαμεσολάβησης, τα εμπλεκόμενα μέρη παρίστανται με τους νομικούς τους συμβούλους.\nΑρχικά, ο διαμεσολαβητής περιγράφει εκ νέου στα μέρη τη διαδικασία που θα ακολουθηθεί. Στη συνέχεια, όλα τα εμπλεκόμενα μέρη και οι πληρεξούσιοι δικηγόροι τους προβαίνουν σε μία αρχική τοποθέτηση. Ακολουθεί συζήτηση μεταξύ των μερών. Σε όποιο σημείο κρίνει πρόσφορο ο διαμεσολαβητής προβαίνει σε κατ’ ιδίαν συζητήσεις με έκαστο εμπλεκόμενο μέρος μετά του νομικού του συμβούλου. Στις κατ’ ιδίαν αυτές συζητήσεις (όπως και σε όλη τη διαδικασία της διαμεσολάβησης) ισχύει το απόρρητο, δηλαδή ό,τι εμπιστεύεται το ένα εμπλεκόμενο μέρος στο διαμεσολαβητή δεν ανακοινώνεται στο άλλο εμπλεκόμενο μέρος, εκτός αν έχει δοθεί ρητή εντολή προς τούτο.\nΗ μέρα συνεχίζεται με εναλλαγές κοινών και κατ’ ιδίαν συναντήσεων μεταξύ των εμπλεκομένων μερών και του διαμεσολαβητή. Σημειώνεται ότι τα εμπλεκόμενα μέρη είναι ελεύθερα να αποχωρήσουν από τη διαδικασία της διαμεσολάβησης οποτεδήποτε το θελήσουν.\nΣτο τέλος της ημέρας δύο είναι οι πιθανότητες:\nΑ. Θα έχετε καταλήξει σε συμφωνία με το άλλο εμπλεκόμενο μέρος, όπερ σημαίνει ότι:\nΘα έχετε επιλύσει τη διαφορά σας μέσα σε μία ημέρα και όχι κάνοντας υπομονή ολόκληρα χρόνια προκειμένου να έχετε στα χέρια σας μία τελεσίδικη δικαστική απόφαση (επί τη βάσει της οποίας κατά το σύνηθες συμβαίνον μπορείτε να προβείτε σε μέτρα αναγκαστικής είσπραξης σε βάρος του αντιδίκου σας). Ως εκ τούτου, θα έχετε γλιτώσει πάρα πολύ χρόνο, τον οποίον μπορείτε αντ’ αυτού να αφιερώσετε στον παραγωγικό τομέα της επιχείρησής σας.\nΠροφανώς, η όλη διαδικασία θα σας έχει κοστίσει λιγότερο από τα δικαστικά έξοδα και την αμοιβή του δικηγόρου σας για τις κατάλληλες δικαστικές ενέργειες στις οποίες αυτός θα πρέπει να προβεί για να ικανοποιηθείτε για την απαίτησή σας.\nΘα έχετε επιλύσει τη διαφορά σας όπως εσείς οι ίδιοι επιθυμείτε, αφού ο διαμεσολαβητής δεν αποφασίζει, αλλά βοηθάει τα μέρη να καταλήξουν σε συμφωνία με όποιο περιεχόμενο αυτά θελήσουν. Εξ αυτού του λόγου είναι εξαιρετικά πιθανό η μεταξύ σας συμφωνία να τηρηθεί, αφού θα την έχετε διαμορφώσει μόνοι σας από κοινού με το άλλο εμπλεκόμενο μέρος.\nΑν παρόλα αυτά η μεταξύ σας συμφωνία δεν εφαρμοστεί, μπορείτε να ζητήσετε από το διαμεσολαβητή να καταθέσει στη γραμματεία του μονομελούς πρωτοδικείου της περιφέρειας όπου διεξήχθη η διαμεσολάβηση το πρακτικό που θα έχει συνταχθεί στο τέλος της διαμεσολάβησης, οπότε και θα έχετε αποκτήσει κατ’ ευθείαν εκτελεστό τίτλο διαμέσου του οποίου θα μπορέσετε να προβείτε σε μέτρα αναγκαστικής είσπραξης σε βάρος του άλλου εμπλεκόμενου μέρους, γλιτώνωντας χρόνιες δικαστικές διαμάχες.\nΕκτός από την επίλυση της διαφοράς σας, είναι πιθανό να αποκαταστήσετε και τη σχέση σας με το άλλο εμπλεκόμενο μέρος, πράγμα που σημαίνει ότι υπάρχει η πιθανότητα η μεταξύ σας συνεργασία να συνεχιστεί.\nΒ. Δε θα έχετε καταλήξει σε συμφωνία με το άλλο εμπλεκόμενο μέρος, όπερ σημαίνει ότι:\nΜπορείτε και πάλι να διεκδικήσετε δικαστικά τις απαιτήσεις σας. Δε θα έχετε χάσει καμία προθεσμία διότι σύμφωνα με το άρθρο 11 του ν. 3898/2010, η προσφυγή στη διαμεσολάβηση διακόπτει την παραγραφή και την αποσβεστική προθεσμία ασκήσεως των αξιώσεων καθ’ όλη τη διάρκεια της διαδικασίας διαμεσολάβησης.\nΔε θα έχετε διακινδυνεύσει κατ’ ουδένα τρόπο τη δικαστική διεκδίκηση της απαίτησής σας. Επειδή η διαδικασία της διαμεσολάβησης είναι απόρρητη (εκτός αν τα μέρη συμφωνήσουν άλλως), τυχόν συμβιβαστικές προτάσεις σας προς το άλλο μέρος ή και άλλες απόρρητες πληροφορίες που εμπιστευθήκατε στο διαμεσολαβητή ή και στο άλλο εμπλεκόμενο μέρος, δε θα επηρεάσουν τη δικαστική διεκδίκηση της απαίτησής σας. Επίσης, ο διαμεσολαβητής, τα μέρη, οι νομικοί σύμβουλοί τους και άλλοι συμμετέχοντες στη διαδικασία της διαμεσολάβησης, δεν εξετάζονται ως μάρτυρες σε τυχόν μεταγενέστερες δίκες.\nΟπότε την επόμενη φορά που θα αναρωτηθείτε πώς θα εισπράξετε τυχόν χρήματα που σας οφείλουν οι συνεργάτες σας, δώστε μια ευκαιρία στη διαμεσολάβηση. Μπορεί να εκπλαγείτε!\nΜαριάνθη Α. Κούμπη\nΔΙΚΗΓΟΡΟΣ – LL.M. (UCL)\n(CIArb & Υπουργείο Δικαισ., Διαφ. & Ανθρωπίνων Δικ/των)\nHead of Legal Start You Up\nSetting up a Limited Liability Company in Greece\nLive Streaming: Το μέλλον των συνεδρίων, εκθέσεων, events.\nΣχεδίαση εταιρικής ταυτότητας για την Cure Pharma\nΝέο ασφαλιστικό νομοσχέδιο: Εισφορές ελεύθερων επαγγελματιών, παράλληλη απασχόληση!\nΔιαφήμιση επιχείρησης σε Facebook & Instagram: Facebook Business Manager\nΑτομική επιχείρηση 2020: Φορολογία & Ασφαλιστικές εισφορές.\nΕισφορές ΕΦΚΑ μελών, εταίρων ή και διαχειριστών ΟΕ, ΕΕ, ΕΠΕ, ΙΚΕ.\nΠροσφορά σύστασης επιχειρήσεων ΟΕ ΕΕ ΙΚΕ ΕΠΕ συν 2 μήνες δωρεάν τήρησης λογιστηρίου


Εθελοντική αιμοδοσία- θεσμός για το 4ο ΕΠΑΛ Ν. Ιωνίας\nΣχεδιάζεται Παρατηρητήριο δημόσιας υγείας στη Θεσσαλία\nΠαρουσία πλήθους δημοτών «άναψε» το Χριστουγεννιάτικο δέντρο στην Αργαλαστή\nΕπενδυτικό ενδιαφέρον για παραθαλάσσια συγκροτήματα\nΤελευταία ενημέρωση: 2019-08-23, 09:20:38\nΣε συστάσεις θα προβεί η Αστυνομία για ανεξόφλητους λογαριασμούς πολλών μηνών\n«Μάχη» για την είσπραξη κοινοχρήστων. Στις πολυκατοικίες γίνονται τακτικά συνελεύσεις, με τους ενοίκους να είναι χωρισμένοι σε στρατόπεδα. Ενοικιαστές σε οικονομική αδυναμία αμελούν να πληρώσουν τους λογαριασμούς, ενώ οι διαχειριστές δεν αντέχουν να χρηματοδοτούν και περνούν το κατώφλι των Δικαστηρίων.\nΧθες, εκπρόσωπος εταιρείας διαχείρισης επισκέφθηκε την Εισαγγελία Βόλου και ζήτησε να ληφθούν μέτρα. Είχε στα χέρια του ανεξόφλητα κοινόχρηστα πολλών μηνών. Αγανακτισμένος από την άρνηση για την καταβολή τους και μην μπορώντας να αντιμετωπίσει το θέμα με κάποια άλλη λύση ζήτησε τη λήψη μέτρων και σύμφωνα με πληροφορίες δόθηκε η εντολή το οικείο Αστυνομικό Τμήμα να προχωρήσει σε συστάσεις.\nΗ δεινή οικονομική κατάσταση έχει οδηγήσει αρκετούς ενοίκους διαμερισμάτων να μην μπορούν να ανταποκριθούν και εν μέσω σειράς υποχρεώσεων να αφήνουν ανεξόφλητους τους λογαριασμούς κοινόχρηστων.\nΣτον Βόλο υπάρχουν πλέον πολλές πολυκατοικίες που οι κοινόχρηστοι χώροι τους βρίσκονται στο σκοτάδι. Ασανσέρ που δεν λειτουργούν και είναι κλειδωμένα. Καθαριότητα που έχει εγκαταλειφθεί. Εξωτερικοί χώροι που ρημάζουν από τη φθορά του χρόνου.\nΟφειλές της τάξεως των 2.000 ευρώ, των 1.300, των 800 ευρώ δεν μπορούν να καλυφθούν από τη διαχείριση, ενώ οι υπόχρεοι αδυνατούν.\nΕκπρόσωποι εταιρειών διαχείρισης αναφέρουν ότι πρόκειται για ένα επώδυνο θέμα. «Από τη μία είμαστε υποχρεωμένοι να ζητούμε τα κοινόχρηστα και από την άλλη ένοικοι δεν μπορούν να ανταποκριθούν λόγω των υποχρεώσεων και των χαμηλών εισοδημάτων», τονίστηκε.\nΑπλήρωτα κοινόχρηστα της τάξεως των 400 ευρώ θεωρούνται σήμερα μικρά ποσά μπροστά στους λογαριασμούς που έχουν ανεξόφλητους στα χέρια τους οι διαχειριστές.\n«Το αποτέλεσμα είναι μοιραίο. Το κοινό ηλεκτρικό ρεύμα κόβεται. Ασανσέρ δεν λειτουργούν, καθαρίστρια δεν υπάρχει», αναφέρθηκε ακόμη.\nΦαίνεται ότι η κατάσταση έχει φθάσει στο απροχώρητο τόσο για τους ένοικους που αδυνατούν, όσο και για τους διαχειριστές που δεν μπορούν να αναζητούν χρήματα από άλλες πηγές εσόδων.\nΜοιραία στα χέρια ενοικιαστών «σκάνε» δικαστικές αποφάσεις και διαταγές πληρωμής. «Η αποστολή των δικαστικών εγγράφων γίνεται σε καθημερινή βάση. Υπάρχουν οικοδομές χωρίς κοινόχρηστο ρεύμα επί τέσσερα χρόνια», αναφέρθηκε χαρακτηριστικά.\nΕξάλλου, οι διαχειριστές σκοντάφτουν σε ποικίλες αντιδράσεις. Η είσπραξη των κοινοχρήστων εξελίσσεται σε Γολγοθά. Αλλοι ένοικοι δέχονται να καλύψουν τις υποχρεώσεις τους, άλλοι πετούν έξω από το διαμέρισμά τους τον σκύλο τους και καλούν τον διαχειριστή να αποχωρήσει λέγοντας ότι «δεν υπάρχει τίποτα».\n«Ακούμε πολλά περιστατικά. Υπάρχον πολλές πολυκατοικίες στις οποίες έχουν υποχωρήσει τα προστατευτικά στηθαία και τα κάγκελα», επισημάνθηκε χαρακτηριστικά.\nΗ συντήρηση των κτιρίων έχει μείνει πίσω καθώς δεν μπορούν να καλυφθούν οι βασικές ανάγκες.\n«Εχουμε ακούσει διάφορα περιστατικά ακόμη και για πτώση δέντρου επειδή δεν υπήρχαν χρήματα για να γίνει η κοπή με ένα ποσό της τάξεως των 300 ευρώ, με αποτέλεσμα να σημειωθούν ζημιές σε διπλανό κτίριο», επισημάνθηκε ακόμη.\nΣε αναπηρικό καροτσάκι η Σταρ Ελλάς 2019 μετά από επίθεση\nΗ 20χρονη Ραφαέλα Πλαστήρα με καταγωγή από τα Τρίκαλα ήταν η νικήτρια...»\nΜια μαθηματική εξίσωση που δίχασε το twitter - 16 ή 1 είναι η απάντηση;\nΗ απάντηση εξαρτάται από ποια μέθοδο μάθατε στο σχολείο. ...»\nAround the Web: 00:07:49\nΘλίψη έχει σκορπίσει στην τοπική κοινωνία της Σκιάθου το άγγελμα του πρόωρου...»\nΟ 22χρονος Αλέξανδρος Ρηγάκης στόλισε τη μηχανή του και παραδίδει πίτσες με...»\nΣήμερα Δευτέρα, 9 Δεκεμβρίου γιορτάζουν οι: ...»


Βρήκαν το γονίδιο του αδυνατίσματος! - FamilyLife.gr\nΑρχική\tΔιάφοραΤο νέο της ημέρας!\tΒρήκαν το γονίδιο του αδυνατίσματος!\nΤα πάνω κάτω στο αδυνάτισμα, φέρνει η ανακάλυψη που έκαναν ειδικοί από βρετανικά πανεπιστήμια!\nΑπέδειξαν ότι ένα ένζυμο που βρίσκεται στο σάλιο είναι αυτό που ρυθμίζει το βάρος μας.\nΜάλιστα, όπως ισχυρίζονται, σύντομα οι διατροφολόγοι θα προτείνουν δίαιτες με βέβαια αποτελέσματα, που θα είναι βασισμένες στην ανάλυση του σάλιου και δεν θα είναι μόνο ατομικές, αλλά θα μπορούν να εφαρμοστούν από όλα τα μέλη της οικογένειας.\nΣύμφωνα με τα αποτελέσματα της μελέτης που έκαναν επιστήμονες από το King’s College (KCL) και το Imperial College του Λονδίνου (ICL), υπάρχει ένα μικρό τμήμα γενετικού υλικού που φέρεται να διαδραματίζει καθοριστικό ρόλο στο πώς ο καθένας διασπά τους υδατάνθρακες (μακαρόνια, ρύζι, φρούτα) και το άμυλο (πατάτες).\nΜάλιστα, από την αποβολή ή την απορρόφηση από τον οργανισμό αυτών των δύο κατηγοριών τροφών, εξαρτάται εάν κάποιος θα είναι αδύνατος ή παχύσαρκος.\nΑυτό που ανακάλυψε ο καθηγητής Τιμ Σπέκτορ, επικεφαλής ερευνητής και καθηγητής Γενετικής Επιδημιολογίας στο KCL, είναι ότι οι αλλαγές στον αριθμό αντιγράφων ενός γονίδιου που ονομάζεται ΑΜΥ1 σχετίζονται άμεσα με την πρόκληση παχυσαρκίας.\nΤο γονίδιο ΑΜΥ1 δίνει τις πληροφορίες στον οργανισμό, ώστε να δημιουργήσει αμυλάση στο σάλιο, ουσία η οποία είναι υπεύθυνη για την επεξεργασία των υδατανθράκων.\nΟι άνθρωποι που διαθέτουν μεγαλύτερες ποσότητες αυτού του γονιδίου λαμβάνουν περισσότερα θρεπτικά συστατικά και θερμίδες από το ψωμί και τα λαχανικά και αυτό έχει ως αποτέλεσμα να αυξάνει το βάρος τους.\nΜάλιστα, στατιστικά όσοι έχουν μεγαλύτερη ποσότητα από το γονίδιο της αμυλάσης στο σάλιο τους, έχουν οκταπλάσιες πιθανότητες να είναι παχύσαρκοι σε σχέση με όσους το έχουν σε χαμηλά επίπεδα.\nΣύμφωνα με την επιστημονική επιθεώρηση «Nature Genetics», όπου δημοσιεύεται και η μελέτη, «όταν ένα άτομο καταναλώσει την ίδια ποσότητα πατάτας με χαμηλή και με αυξημένη τη συγκέντρωση του ΑΜΥ1 στο σάλιο του, στη δεύτερη περίπτωση θα προσλάβει πολύ περισσότερες θερμίδες».\n«Η επίδραση αυτού του γονιδίου στην παχυσαρκία είναι η ισχυρότερη που έχουμε δει μέχρι σήμερα σε οποιοδήποτε γονίδιο που συσχετίζεται με αυτήν», δήλωσε ο Τιμ Σπέκτορ. Η μελέτη διεξήχθη σε σχεδόν 5.000 εθελοντές, συμπεριλαμβανομένων 972 διδύμων.\nΟι ερευνητές ανέλυσαν το γενετικό υλικό τους αναζητώντας αντίγραφα του γονιδίου AMY1 και στη συνέχεια συνέκριναν τον αριθμό τους με το σωματικό τους βάρος.\nΑυτό που θα αναζητήσουν οι επιστήμονες από εδώ και πέρα είναι ο τρόπος με τον οποίο θα καταργήσουν από τον οργανισμό το συγκεκριμένο γονίδιο.\nΕάν το καταφέρουν με ένα απλό φάρμακο που δεν θα έχει παρενέργειες θα έχουν πετύχει μεγάλη νίκη κατά της νοσογόνου παχυσαρκίας, ενώ θα αλλάξει εντελώς και ο χάρτης της διατροφής και της δίαιτας, καθώς δεν θα μας παχαίνουν τα τρόφιμα που θεωρούνται σήμερα «παχυντικά».\nΈνα άλμπουμ που μυρίζει… Μανούλα!


«Λαμπρόπουλε, ποιος να το περίμενε;»... | Europa League & ΑΕΚ | gazzetta.gr\nΠαρασκευή, 23 Φεβρουαρίου 2018 - 21:44\nΟ Μιχάλης Τσόχος θυμάται το σλόγκαν από διαφήμιση και εξηγεί γιατί με τον Λαμπρόπουλο και συνολικά την ΑΕΚ, όλοι έπρεπε να το περιμένουν, ότι η βαλίτσα θα πήγαινε μακριά.\nΜπαίνεις στο αεροπλάνο της επιστροφής από την Ουκρανία. Το κρύο νομίζεις ότι έχει παγώσει ακόμη και το μεδούλι σου. Η ΑΕΚ έχει χάσει μία δική της πρόκριση και έχει αποκλειστεί ούσα αήττητη στο θεσμό και καλύτερη και στις δύο αναμετρήσεις με την Ντινάμο Κιέβου. Περιμένεις να αντικρίσεις σκυθρωπά πρόσωπα και αμίλητους ανθρώπους.\nΗ πρώτη εικόνα είναι ο Μπακάκης να έχει απλωμένο το πόδι του και στο μπροστινό κάθισμα λόγω της κάκωσης που είχε αποκομίσει από το ματς, η επόμενη δύο τρεις παίκτες να τον ρωτούν πόσο σοβαρό είναι... Ποδοσφαιριστές της ΑΕΚ άπειροι, σχεδόν άμαθοι από τέτοιες καταστάσεις να συμπεριφέρονται όπως ακριβώς συμπεριφέρονταν μετά την ισοπαλία στο Μιλάνο. Το θερμόμετρο του... εγκέφαλου τους να δείχνει σχεδόν την ίδια θερμοκρασία στην καλή και στην στραβή. Με πρόσωπα σίγουρα που ήξεραν ότι είχαν κάνει για μία ακόμη μέρα καλά τη δουλειά. Δεν είχαν κανένα παράπονο από τον εαυτό τους. Ο μόνος που σχεδόν δεν μιλιόταν ήταν ο Μασούντ που ένιωθε υπεύθυνος για τον αποκλεισμό κι' ας μην ήταν...\nΑυτό είναι σε γενικές γραμμές η φετινή ΑΕΚ. Μία ομάδα πιο focus από κάθε άλλη που θυμάμαι να έχω ζήσει αυτά τα πάνω από 20 χρόνια που κάνω ταξίδια με ομάδες. Ποτέ ξέφρενος ενθουσιασμός, ποτέ τέτοια απογοήτευση που να εκτιμάς ότι δεν θα την ξεπεράσουν, θα τους πάρει από κάτω. Μία ώριμη ομάδα που ξέρει να αντιμετωπίζει ότι μεγάλο ή καλό της συμβαίνει, ότι δύσκολο ή στενάχωρο. Μία ομάδα που όταν τελειώνει το ένα ματς σκέφτεται το άλλο. Οσο μεγάλη κι' αν είναι η χαρά ή η απογοήτευση από το ματς που μόλις είχε τελειώσει. Κάπως έτσι έφτασε προφανώς μέχρι τα τέλη Φεβρουαρίου να είναι μέσα σε όλους τους στόχους.\nΜία κουβέντα με τον Λαμπρόπουλο στα πεταχτά. Του είπα πάνω κάτω αυτό που είπα και στην μετάδοση της COSMOTE TV, ότι το ματς με την Ντινάμο Κιέβου είναι πιθανόν το ματς της καριέρας του. Ενα παιδί με δύο χιαστούς την τελευταία τριετία να παίζει στο χιόνι σαν μαθημένος από καιρό στις συνθήκες αυτές, να παίζει με τέτοια αυτοπεποίθηση σαν να είναι αυτός ο ηγέτης αυτής της ομάδας, να παίζει με τέτοια άνεση σαν να είναι αυτός ο καλύτερος κεντρικός αμυντικός της ΑΕΚ, σαν να μην έχει μπροστά του στην... ιεραρχία, Τσιγκρίνσκι, Βράνιες, Τσόσιτς... Δεν αποδέχτηκε τον χαρακτηρισμό, δεν τον αρνήθηκε κιόλας... Απλώς θυμήθηκε την φάση που του έφυγε ο Μοράες για να μου πει “όχι μόνο μπλέχτηκαν τα πόδια μας και έπεσα, αλλά πήγα να σηκωθώ και γλίστρησα ξανά...”. Ποιός άλλος στη θέση του μετά από τέτοιο ματς αυτό θα θυμόταν, όταν στην φάση που περιγράφει τον καλύπτει ο Τσιγκρίνσκι, ο οποίος τρώει και αυτός την ντρίπλα και μάλιστα στα ίσια από τον αντίπαλό του και γλυτώνει το γκολ πρώτα ο Μπάρκας και μετά ο Μπακάκης με το τάκλιν πάνω στην γραμμή.\nΤο σλόγκαν λέει “Λαμπρόπουλε ποιός να το περίμενε...”, με τον συγκεκριμένο θα έπρεπε να λέει “Λαμπρόπουλε όλοι το περιμέναμε...”. Οπως όλοι περιμέναμε τον Λάζαρο να χορεύει τους Ουκρανούς και στο χιόνι. Στη σεζόν της καριέρας του, ο καλύτερος Ελληνας ποδοσφαιριστής του ελληνικού πρωταθλήματος και ένας από τους τρεις τέσσερις καλύτερους Ελληνες ποδοσφαιριστές γενικά αυτή τη στιγμή, δεν βλέπει τίποτα μπροστά του εκτός από την επιτυχία. Δεν βλέπει αντιπάλους, δεν βλέπει ομάδες, δεν βλέπει καιρικές συνθήκες, δεν βλέπει κρίσιμα ή δύσκολα ή εύκολα ματς. Τα παίζει όλα σαν να παίζει στην αυλή του και όταν παίζεις με την φυσικότητα που παίζεις στην αυλή του σπιτιού σου, τα σπας. Ο Λάζαρος τα σπάει, νομίζεις ότι μπορεί να κάνει τα πάντα, ξεκινά σλάλομ για να περάσει τέσσερις παίκτες, ή ανάμεσα από τρεις και δεν αναρωτιέσαι γιατί το κάνει, παρά μόνο αν θα τα καταφέρει. Σουτάρει από τα 40 μέτρα και δεν σου περνάει από το μυαλό να πεις “κακώς” ή “το παρακάνει, δεν μπαίνει γκολ από εκεί...”, σε λίγο θα δοκιμάσει να πετάξει και το μόνο που θα περιμένεις είναι να δεις αν μπορεί να βγάλει και φτερά.\nΝομίζω ότι όλοι γνωρίζουν ότι ήταν λάθος που τον έβγαλε ο Μανόλο. Δεν έχω ιδέα αν σκέφτονταν το Περιστέρι ο Ισπανός τεχνικός, δεν έχω και ιδέα αν ένας παίκτης που έχει παίξει 70 λεπτά ή 90 λεπτά έχει μεγάλη διαφορά στο πως θα αποδώσει την Δευτέρα το βράδυ, νομίζω καμία, αλλά δεν επιμένω. Από την άλλη όμως δεν έχω να πω τώρα που πρέπει να δω συνολικά την εικόνα, πολλά για τον Μανόλο Χιμένεθ. Μπορώ να θυμηθώ πολλά ματς που διαφώνησα με αρχική επιλογή του, ή με κάποιες από τις αλλαγές του, αλλά με αυτές έφτασε ως εκεί που πήγε και πήγε πολύ μακριά είναι αλήθεια. Ο Μανόλο έφτιαξε μία σπουδαία ΑΕΚ και τον προπονητή πρέπει να τον κρίνεις συνολικά και όχι από μία αλλαγή, ή ένα ματς.\nΒεβαίως και είναι αλήθεια ότι χάθηκε μία μεγάλη ευκαιρία. Η ΑΕΚ του χρόνου μπορεί να έχει ακόμη καλύτερη ομάδα από την φετινή, αυτό όμως δεν σημαίνει ότι στην Ευρώπη με ακόμη καλύτερη ομάδα θα φτάσει μέχρι τους 16... Στην Ευρώπη τις ευκαιρίες για μεγάλη διάκριση δεν τις έχεις κάθε χρόνο και δεν αποφασίζεις μόνο εσύ για αυτές. Αποφασίζει η κλήρωση, η στιγμή, ο αντίπαλος που μπορεί να είναι ανώτερος ακόμη και από την δική σου καλύτερη έκδοση. Υπό αυτή την έννοια κάθε χαμένη ευκαιρία είναι πρόβλημα. Διότι η ΑΕΚ στο Κίεβο δεν έχασε την πρόκριση στους 16, έχασε την ευκαιρία να συνεχίσει και αλήθεια δεν ξέρω μέχρι που...\nΑυτό όμως δεν αλλάζει και όσο πιο σύντομα το συνειδητοποιείς, τόσο πιο μπροστά θα πας. Και οι παίκτες της ΑΕΚ το είχαν συνειδητοποιήσει από την ώρα που είχαν μπει στο αεροπλάνο της επιστροφής. Αυτό είναι ένα ξεκάθαρο δείγμα ομάδας που προοδεύει, είναι ένα ξεκάθαρο δείγμα ότι το ταξίδι που ξεκίνησε τον περασμένο Ιούλιο τους άφησε γεμάτους. Και η αλήθεια είναι ότι επειδή αυτό το ταξίδι το έζησα σχεδόν από μέσα λόγω της COSMOTE TV όταν ξεκινούσε όλοι ήταν περίπου στην φάση όχι Λαμπρόπουλε, αλλά “ΑΕΚ ποιός να το περίμενε...”. Τώρα όλοι ξέρουν ότι έπρεπε να το περιμένουν ότι αυτή η ΑΕΚ την βαλίτσα θα την πήγαινε μακριά...


Λευκοί Αετοί: Αύγουστος 1919\n1._ Έφτασαν και οι δέκα Αρμενείς από Αγρουζενόν. Ο Καϊμακάμης των Σουρμένων ειδοποιεί εις τα γύρω χωριά όσοι μπορούν και κρατούν όπλα να είναι έτοιμοι και να φυλάξουν τα χωριά τους.\n2._ Πολλοί Τούρκοι ήλθον εις το χωρίον και παρακαλούσαν τον πατέραν μας να τους δώσει από μίαν απόδειξην περνόντας από τους δρόμους να μη τους πειράξωμε.\n4._ Ήλθε και ο Αριστείδης Πετρίδης με έναν σύντροφόν του εκ Γουργενάς.\n5._ Ειδοποιήσαμε και ήλθε ο Αλής Οζούν Χαλήλ ογλου και τον στείλαμε εις Ούζην να ειδοποιήσει τους εκεί Αρμενείς να έλθουν μαζί μας διότι εκεί η ζωή τους ήτο επικίνδυνος.\n7._ Ήλθεν ο Αλής αλλά δεν τους βρήκε εκεί.\n9._ Εφτάσαμε εις Πιστοφάντων διά να φύγωμε κατά το Τάς - κιοπρού και από το παρχάρι του Σουλεϊμάν Κάλφα να πάρωμε τα πρόβατά του. Επειδή όμως στον δρόμον μας έχασαν δύο σύντροφοι εμείναμε εκεί και το πρωί ξεκινήσαμε.\n11._ Εστείλαμε μερικούς εις Αγεζεράτ άνωθεν του παρχαρίου και άλλοι φυλάγαμε εις Τσιτσεκλή παρά το Τάς - κιοπρού και άλλοι επετέθησαν. Η ώρα 3.1/2 μ.μ. πήραμε το κοπάδι των αρνιών του μαζί με τον τσιοπάνον ότε βλέπωμε και τα πρόβατα χαμηλά εις το παρχάρι Ιντσέ σουι πέρνομε και αυτά το όλον τετρακόσια πρόβατα και αρνιά και διά Καζουκλή εφτάσαμε εις το λημέρι Τσιαρτακλή.\nΆνωθεν του χωρίου Πιστοφάντων την νύκτα πηγαίνοντες έμειναν καμιά σαράντα πρόβατα τα οποία το πρωί βρήκαν οι Πιστιφανταίοι και τα πήραν και τα έκοψαν.13._ Αρχίσαμε να κόψωμε και να κάνωμε καβουρμάδες διά τον χειμώνα.\n15._ Ο εν Σάντα αξιωματικός θέλει να μας μιλήσει ιδιαιτέρως.\nΚατ' αυτάς το λημέρι μας μετεβλήθη σχεδόν εις αγοράν διότι από πρωίας μέχρι νυκτός άνδρες γυναίκες και παιδιά ήρχοντο εφορτόνοντο κρέας και έφευγαν διά τα χωριά.17._ Ήλθε ο σύνδεσμος και λέγει ότι την νύκτα έφτασε απόσπασμα εις Σάντα.\n18._ Εμάθαμε ότι ήτο μαζί και ο πατέρας του Κάλφα. Και την επομένην έφτασεν και ο ίδιος ο Κάλφας με άλλο απόσπασμα και Τσετέδες μαζί και ότι ο Κάλφας την νύκτα έφυγε προς άγνωστον κατέυθυνση.\n20._ Οι Αρμενείς φοβηθέντες την κατάστασην έφυγαν διά το ποτάμι της μονής Σουμελά καθώς και χωριστά ο Αριστείδης Πετρίδης με τον σύντροφόν του Ευστάθιον.\n21._ Μανθάνωμε ότι ο Κάλφας μαζί με το απόσπασμα συνήντησε τον Αριστείδην και τον σύντροφόν του εις το βουνό έναντι της μονής και πυροβολίσαντες εσκότωσαν τον Ευστάθιον ο δε Αριστείδης εγκαταλείψας τα είκοσι πρόβατα που είχαν μαζί τους έφυγε και γλύτωσε εις το δάσος.\nΠρος το μεσημέρι βλέπωμε το απόσπασμα εις το βουνόν Τσιαρτακλή και αμέσως ανέβημεν στο παρχάρι όπως δώσωμε μάχην μαζί τους αλλά αυτοί πήραν άλλην κατεύθυνσην και έτσι κατέβημεν πάλι εις το λημέρι. Και την επομένην εμάθαμε ότι ήτο και ο Κάλφας μαζί και μας αντελήφθησαν αλλά οι Ζαντάρμες ηρνήθησαν να έλθουν προς σύγκρουσην.23._ Ήλθε και ο χιλίαρχος της Αργυρουπόλεως με δέκα ιππείς εις Σάντα.\n24._ Έφτασε και ο αδελφός του Κάλφα, Χαβίς λεγόμενος με μερικούς Τσετέδες. Ημείς εν τω μεταξύ εκόψαμε όλα τα πρόβατα και τα κάναμε καβουρμάν και τα κρύψαμε. Και ετοιμαστήκαμε να πάμε εις το λημέρι Ουζούν σίρτ.\nΜόλις ανεβήκαμε στο παρχάρι Τσιαρτακλή βλέπομε να έρχονται προς ημάς πολλοί στρατιώτες και Τσετέδες και αμέσως πιαστήκαμε σε μάχην. Μετά ημήσιαν ώραν παρεδώθη ένας Ζαντάρμας Χαμιζά λεγόμενος και όστις υπηρετούσε εις το φυλάκιον της Σάντας και μας λέγει ότι είναι μαζί τους και ο Αξιωματικός του φυλακίου Ιμπραήμ εφέντης όστις θέλει να μας μιλήσει. Αφοπλίσαντες αυτόν τον στείλαμε να φέρει τον αξιωματικόν όστις ελθών τρέμων μας παρεκάλεσε να μη τους πειράξωμε και ότι τον έστειλε ο Χιλίαρχος όστις θέλει να μας ειδεί ιδιαιτέρως και αν θα δεχτούμε να ορίσωμε τόπον συνεντεύξεως. Ενώ γίνονται αυτά ακούγονται φωνές από το παρχάρι Ουζούν σίρτ ότι ο Κάλφας παίρνει τα ζώα τους. Αμέσως μας υπεσχέθει ο αξιωματικός ότι θα στείλει Ζαντάρμες εκεί να τον εμποδίσει όπως και έστειλε. Ιδών αυτούς ο Κάλφας και νομίσας ότι ήμεθα ημείς άφησε ζώα και συντρόφους και χάθηκε μέσα εις το δάσος και νύκτα ματωμένος και ξεσχισμένος έφτασε στην Σάντα. Μετά την συμφωνίαν μας όπως έλθει ο Χιλίαρχος το πρωί ο αξιωματικός μαζέψας τους Ζαντάρμες και Τσετέδες έφυγε πίσω στα χωριά.25._ Ήλθε ο Χιλίαρχος με τον αξιωματικόν και έξι ιππείς φέρων μαζί του και το δεκαετές παιδί του. Εις το παρχάρι Τσιαρτακλή βγήκαμε τρείς εμπρός του και τον χαιρετήσαμε. Αφήνων τα άλογα στους στρατιώτας του αυτός με τον αξιωματικόν ήλθε μαζί μας. Και αφού μας επρόσεξε καλά καλά λέγει : βλέπω τα ρούχα σας καλά και τα πουκάμισά σας άσπρα. Απορώ πως είναι δυνατόν εσείς να ζείτε σ' αυτά τα βουνά και δάση. Ενόμιζα ότι θα βλέπω κάτι αγριάνθρωπους σαν τους δικούς μας αλλά απεναντίας βρήκα το αντίθετον. Και σας συμβουλεύω παιδιά μου, εάν δεν θα ερχόμεθα εις συμφωνίαν τουλάχιστον όσες ημέρες θα είμαι εδώ να 'ρθείτε στα σπίτια σας να μείνετε διότι είναι αμαρτία εσείς να γυρίζετε στα δάση.\nΚαι στην παρατήρησήν μας ότι σ' όλα αυτά δεν φταίγομε ημείς διόλου και αν καμία φορά φερόμεθα σκληρώς προς τους Τούρκους υπαίτιοι είναι αυτοί, αν και παρά την θέλησήν μας κάνωμε αυτά που κάνωμε διότι πρέπει και έχωμε δικαίωμα να ζήσωμε. Του διηγηθήκαμε την ιστορίαν μας πως διά να γλυτώσωμε την ζωήν μας αφού εχάσαμε φυσικά όλην την περιουσίαν μας αναγκασθήκαμε να κάνωμε την ζωήν αυτήν. Αφού εξήβρισε καλά καλά τους Τούρκους και την Κυβέρνησην - σημειωτέον ότι αυτός ήτο Κούρδος την καταγωγήν - μας είπε ότι αν δεχόμεθα μπορεί και έχει τα μέσα να ενεργήσει να μας δοθεί αμνηστεία το οποίον εδέχθημεν και ημείς με τους εξής όρους : α) Αμνηστεία β) να κρατήσωμε τα όπλα μας προς ασφάλειάν μας και να μας δοθεί άδεια οπλοφορίας γ) δεν θα έρχεται Τούρκος ένοπλος εις Σάντα εκτός των Ζανταρμάδων δ) ο καθείς εξ ημών να έχει το δικαίωμα να έχει μαζί του προς ασφάλειαν πέντα συντρόφους οπλισμένους και ε) ημείς Δε θα εξακολουθήσωμε τις δουλειές μας και δεν θα πειράξωμε κανένα Τούρκον αναιτίως. Και έτσι εκλείσαμε συμφωνίαν και μαζί όλοι εφτάσαμε εις το παρχάριο Ουζούν σίρτι όπου μαζί καθήσαμε και γευματίσαμε. Μας παρεκάλεσε επίσης εάν έμειναν μερικά ζωντανά πρόβατα να τα επιστρέψωμε στον Κάλφαν να ικανοποιηθεί και αυτός αλλά αρνήθημεν.26._ Κατόπιν της συμφωνίας έδιωξε τον Κάλφαν της Σάντας ειπών εις αυτόν ότι ετελείωσαν όλα και είναι περιτόν να μείνει.\nΤο βράδι εφθάσαμε εις το χωρίον παρουσιασθήκαμε και μέχρι τα μεσάνυχτα εδιασκεδάζαμε μαζί πίνοντες και ούζο.27._ Ήλθε και άλλος αξιωματικός. Ετοιμάσαμε ένα καλό τραπέζι εις το σπίτι του Ιωάννου Χαριάδη και βράδι τους καλέσαμε διά φαϊ και γλέντι. Εφέραμε και τον Ελευθέριον Παμπούκ όστις εγνώριζε και την μητρικήν γλώσσαν του Χιλιάρχου. Και μετά το φαγί αφού έπεξε και τραγούδησε τον εθαύμασε ο Χιλίαρχος και εφρόντησε να τον πείσει να τον πάρει μαζί του και στην Αργυρούπολην να του ανοίξει ένα Καφέ σαντάν διά να βγάλει πολλά λεφτά αλλά ο Παμπούκ δεν εδέχθη διότι είπε θα φύγει εις Ρωσσίαν όπου διαμένει η οικογένειά του.\n28._ Έφυγε διά Τσεβιζλίκ με τον άλλον αξιωματικόν διά να ειδοποιήσει τα της παραδώσεως. Ημείς πήγαμε στο λημέρι να τακτοποιήσωμε τα πράγματά μας.\n30._ Ήλθαμε όλοι εις τα χωριά και πήγαμε στα σπίτια μας και περιμέναμε την άφηξιν του Χιλίαρχου και την απόφασην της Κυβερνήσεως.\nΑναρτήθηκε από Λένα Σαββίδου στις 10:50 μ.μ.\nΕτικέτες 1919, Αύγουστος 1919, Ημερολόγιο Ανταρτών της Σάντας, Κωνσταντίνος Κουρτίδης, Το Αντάρτικο της Σάντας του Πόντου.


Η πρώτη ενημέρωση του Asphalt 9: Legends προσθέτει νέα λειτουργία Club Race, νέα αυτοκίνητα και άλλα\nΔημοσιεύτηκε: Οκτ 05, 2018\nΗ Gameloft μόλις ανακοίνωσε ότι η σειρά Asphalt μόλις έλαβε την πρώτη της ενημέρωση που φέρνει αρκετό νέο περιεχόμενο. Πριν πούμε περισσότερα, αξίζει να σημειωθεί ότι η Γαλλική εταιρία που έχει κατασκευάσει το παιχνίδι έχει ανταμείψει τα πιο δραστήρια και δημοφιλή Clubs στο Asphalt 9: Legends με μοναδικά και αποκλειστικά λογότυπα Club.\nΌσον αφορά την ενημέρωση, πολλές από τις αλλαγές βασίζονται στα κορυφαία αιτήματα της κοινότητας, όπως είναι το νέο club race mode και οι επιπλέον ανταμοιβές. Ο νέος τρόπος λειτουργίας Club Race επιτρέπει στους παίκτες να δημιουργήσουν τις δικές τους ιδιωτικές κούρσες για να κοντράρουν τους φίλους τους στο Club για διασκέδαση και κύρος.\nΕπιπλέον, είναι διαθέσιμα δύο νέα αυτοκίνητα για τους παίκτες του Asphalt 9: Legends: Lotus Elise Sprint 220 και Ferrari J50. Επίσης, η Gameloft ανακοίνωσε ότι μια νέα σεζόν career με 20 μοναδικές προκλήσεις θα ανοίξει μόλις οι παίκτες ξεκλειδώσουν το Lotus Elise.\nΤο παιχνίδι διαθέτει τώρα περισσότερες ανταμοιβές στη λειτουργία Multiplayer. Βασικά, όσο περισσότερο ανεβαίνετε στις τάξεις του leaderboard του Legend League, τόσο καλύτερες είναι οι ανταμοιβές. Επιπλέον, οι καθημερινοί στόχοι θα είναι πλέον διαθέσιμοι, προσφέροντας καθημερινές απλές προκλήσεις για ακόμα περισσότερα βραβεία.\nΤελευταίο αλλά εξίσου σημαντικό, η νέα ενημερωμένη έκδοση προσθέτει προσαρμόσιμα χειριστήρια για την οδήγηση. Όλες οι νέες βελτιώσεις περιεχομένου και παιχνιδιού θα πρέπει να είναι ήδη διαθέσιμες στην τελευταία έκδοση του Asphalt 9: Legends που περιλαμβάνεται στο App Store και το Google Play Store.\nΤο Fortnite προσθέτει επιλογή gifting εντός παιχνιδιού για περιορισμένο χρονικό διάστημα\nΤα beta tests του «Call of Duty: Black Ops 4» ξεκινούν στις 3 Αυγούστου\nΤο Lineage 2: Revolution φέρνει νέα πόλη, κοστούμια και άλλα\nΤο Leisure Suit Larry επιστρέφει με το Wet Dreams Don't Dry


Ασημακοπούλου και Λουιζίδου για τις «χαμένες» ψυχές - News Facts\nΑρχική ΚΕΛΑΡΙΕΣ Ασημακοπούλου και Λουιζίδου για τις «χαμένες» ψυχές\nΑσημακοπούλου και Λουιζίδου για τις «χαμένες» ψυχές\nΣπάνιες εξομολογήσεις για εγκυμοσύνες που δεν προχώρησαν από τη Ρένια Λουιζίδου και την Έλενα Ασημακοπούλου.\nΗ πρωταγωνίστρια του «Καφέ της Χαράς», η οποία είναι παντρεμένη εδώ και 25 χρόνια με τον οικονομολόγο Θάνο Κωνσταντάκη κι έχουν αποκτήσει έναν γιο, τον 20χρόνο σήμερα Βίκτωρα, εξήγησε στην εκπομπή «Ευτυχείτε!» τον λόγο που δεν έκανε δεύτερο παιδί, ενώ αποκάλυψε δύο αποβολές που είχε προτού γεννήσει τελικά το μονάκριβο παιδί της.\n«Δεν αποκτήσαμε δεύτερο παιδί γιατί εγώ φοβήθηκα. Προτού κάνω τον Βίκτωρα είχα δύο αποβολές. Μετά μετάνιωσα. Όταν… ξεφοβήθηκα όμως, γιατί δεν υπήρχε κάποιος ιατρικός λόγος που να το δικαιολογεί, ο Βίκτωρας είχε γίνει έξι χρόνων και δεν ήθελα να έχουν τα παιδιά μου τόσο μεγάλη διαφορά» δήλωσε η αγαπημένη ηθοποιός.\nΑπό την άλλη μεριά, η Έλενα Ασημακοπούλου, σε συνέντευξη που παραχώρησε χθες στο «Happy day», αναφέρθηκε στις δικές της δύσκολες εμπειρίες. Όπως είπε, στην προσπάθειά της να χαρίσει αδελφάκι στη 10χρονη σήμερα κόρη της Μαρία-Ροζάρια είχε τρεις αποβολές.\n«Η κόρη μου ζητάει συνέχεια αδερφάκι. Προσπαθήσαμε αρκετά, δεν μας βγήκε. Ηρθε κι έφυγε και ξαναήρθε και ξανάφυγε. Δεν μπορώ να μπω ξανά σε αυτή τη διαδικασία, όταν έχεις τρεις φορές περάσει τέτοια ταλαιπωρία. Το ξέρει και η Μαρία, είναι μεγάλο παιδί πια και συζητάμε πολύ. Τις πρώτες δύο φορές δεν της το είπα. Την τρίτη ήταν προχωρημένη η εγκυμοσύνη και, ναι, της το είπα γιατί το περίμενε. Της είπα συνέβη αυτό, όλα τα ξέρει, πόσο ταλαιπωρήθηκα…» εξομολογήθηκε η γνωστή ηθοποιός και σύζυγος του παλαίμαχου Ιταλού ποδοσφαιριστή Μπρούνο Τσιρίλο.\nΠροηγούμενο άρθροΗ ΟΝΝΕΔ και η ΔΑΠ-ΝΔΦΚ στηρίζουν τη νέα ψηφιακή δράση ενημέρωσης για τα Άτομα με Διαβήτη\nΕπόμενο άρθροΣτην Αμερική η 7χρονη ανιψιά της Πρεζεράκου για θεραπεία σε κλινική του Χιούστον


Δύο δρόμοι στην κάλπη των Τουρκοκυπρίων - apopseis.gr\nΛάρκος Λάρκου 25/04/2015, 08:16 25/04/2015\n1.Ο Μ. Ακιντζί διαθέτει για δεκαετίες μια συνεπή στάση στα μείζονος σημασίας ζητήματα που απασχολούν την τ/κ κοινότητα. Μέχρι τώρα δεν ήταν «πρώτης γραμμής» πολιτικός, κρατούσε ποσοστά γύρω στο 10 με 12%. Στο ερώτημα γιατί τώρα ανατρέπει τα δεδομένα, η απάντηση βρίσκεται στα δεδομένα που αναπτύσσει αυτή η συγκυρία: η έμφαση στον «κυπριωτισμό» απέναντι στην εξάρτηση από την Τουρκία σε συνδυασμό με την πτώση της δημοτικότητας Ερτογάν, η οικονομική κρίση με την επιβολή «τρόικας» από την Άγκυρα με επόπτη τον πρεσβευτή της Τουρκίας, η μη λύση που πιέζει τους τ/κ στην επαφή τους με τον έξω κόσμο, η μετανάστευση, η πίεση των εποίκων, οι ανεκπλήρωτες υποσχέσεις, η απογοήτευση από την παλαιά φρουρά των πολιτικών.\n2.Η αποτυχία Έρογλου είναι προφανής καθώς τα δύο κόμματα που τον υποστήριξαν (ΚΕΕ-ΔΗΚΟ) έχουν ποσοστό της τάξης του 50%. Η εκλογική του καμπάνια ήταν ένα ναυάγιο: ούτε ένα μήνυμα για το μέλλον, εκ πεποιθήσεως ταύτισή του με το παρελθόν, επανάληψη σαν κασετόφωνο των ιδίων θέσεων στο κυπριακό κατά το πρότυπο Ντενκτάς. Τίποτα καινούριο. Ένας υποψήφιος στεγνός από ιδέες, κολλημένος στο παρελθόν, δεν έπεισε ούτε τη δική του συμμαχία, έχασε μαζικά τη νεολαία, τα συνδικάτα και τις οργανώσεις της κοινωνίας των πολιτών.\n3.Οι τ/κ ψήφισαν αλλαγή. Το αίτημα για ανανέωση και ελπίδα είναι η πραγματική ανάγνωση των αριθμών που έχουν λάβει οι δύο νικητές. Ο Ακιντζί εκφράζει την χειροπιαστή ελπίδα με 26.92 %, και ο Όζερσάι την απώτερη ανανέωση με 21.23%. Η Σ. Σιμπέρ του ΡΤΚ δικαίωσε όλες τις προβλέψεις ότι η υποψηφιότητά της περνούσε στους ψηφοφόρους ως άχρωμη. Το τελικό αποτέλεσμα θα δυσκολέψει το πολιτική μέλλον του προέδρου του ΡΤΚ Ο. Γιορκαντζίογλου. Η σκέψη της ηγετικής ομάδας στο ΡΤΚ να κάνει πέρα τον Μ. Ταλάτ παίζοντας το χαρτί της Σιμπέρ απέτυχε, άρα ένα ζήτημα θα τεθεί μετά την ολοκλήρωση της ψηφοφορίας.\n4.Ασφαλώς η ουσία είναι τι θα γίνει σήμερα στην κάλπη. Οι ζυμώσεις μιλούν. Ο πρόεδρος το ΡΤΚ Ο. Γιορκατζίογλου ανακοίνωσε Ακιντζί και τα συλλογικά όργανα του κόμματος το επιβεβαίωσαν, κάνοντας λόγο για «ενεργή υποστήριξη», άρα μαζί Ακιντζί-ΡΤΚ. Ο πρόεδρός του Γιορκαντζίογλου δηλώνει ότι «στο παρελθόν το ΡΤΚ υποστήριξε το κόμμα Κοινοτικής Δημοκρατίας του Μ. Ακιντζί και το αντίστροφο και ότι υπάρχει ομοφωνία στο κυπριακό…να υποστηριχθεί κάποιος που είναι υπέρ της ειρήνης». Ο Κ. Όζερσάυ δίνει τη θέση για ψήφο κατά συνείδηση σε όσους τον ψήφισαν, και οπωσδήποτε λαμβάνει μέρος για τις ζυμώσεις του μέλλοντος, ίσως με την ανάληψη ενός πρωταγωνιστικού ρόλου σε μια αναβαθμισμένη προσπάθεια για το κυπριακό.\nΠροηγουμενο ΑρθροΌχι «μπαλτά» στην ΠαιδείαΕπομενο ΑρθροΗ αιολική ενέργεια σε πρώτο πλάνο


Έργα: Επιδοτούμενα Προγράμματα – AEGIS SK.\nΕΣΠΑ, Αναπτυξιακός Νόμος, Ευρωπαϊκά Προγράμματα, Leader\nΈργα: Επιδοτούμενα Προγράμματα\nΣύνταξη σχεδίου νόμου που θα παρέχει ένα ολοκληρωμένο πλαίσιο κινήτρων επενδύσεων που θα συμβάλουν στην Περιφερειακή ανάπτυξη, στο πλαίσιο των νέων κατευθυντήριων γραμμών της Ευρωπαϊκής Επιτροπής. Αντικείμενο του Έργου είναι η ανάλυση του νέου ενωσιακού πλαισίου κρατικών ενισχύσεων περιφερειακού χαρακτήρα και των αποτελεσμάτων του ισχύοντος αναπτυξιακού νόμου ώστε να προταθούν με μορφή ολοκληρωμένου σχεδίου νόμου οι παρεμβάσεις για την ισόρροπη ανάπτυξη των Περιφερειών και των οικονομικών κλάδων.\nΑποτύπωση των διδαγμάτων από τις παρεμβάσεις της περιόδου 2014-2020 και η συνεισφορά στον σχεδιασμό του ΕΠ “Ανταγωνιστικότητα – Επιχειρηματικότητα – Καινοτομία 2021-2027” με αντικειμενικά δεδομένα, ώστε να υπάρξει μία τεκμηριωμένη βάση σχεδιασμού του.\nΣύνταξη επιχειρηματικού σχεδίου για τον εκσυγχρονισμό και την περαιτέρω ανάπτυξη του λιμένα της ΒΙ.ΠΕ. Θίσβης και κατάρτιση φακέλου για το Ταμείο Ανάκαμψης και Ανθεκτικότητας ή/και άλλο χρηματοδοτικό μέσο, Προϋπολογισμός: €24 εκ.\nΣύνταξη επιχειρηματικού σχεδίου για τον εκσυγχρονισμό και την περαιτέρω ανάπτυξη της εταιρείας «Ελληνικοί Λευκόλιθοι ΑΕ» και κατάρτιση φακέλου για το Ταμείο Ανάκαμψης και Ανθεκτικότητας ή/και άλλο χρηματοδοτικό μέσο.\nΕγκατάσταση αιολικών σταθμών παραγωγής ηλεκτρικής ενέργειας συνολικής ισχύος 179 ΜW στον Καφηρέα του Δήμου Καρύστου, Π/Υ : 265εκ. €\nΕπένδυση στο πλαίσιο εκσυγχρονισμού της εφοδιαστικής αλυσίδας της παραγωγικής μονάδας Οινοφύτων, Π/Υ : 9εκ.€\nΑνέργεση Εγκαταστάσεων Νέας Βιομηχανικής Μονάδας Παραγωγής Δίπυρης Μαγνησίας στην ΒΙΠΕ του Δήμου Μαντουδίου» Π/Υ : 29εκ. €\nΊδρυση 3 ξενοδοχειακών μονάδων 5 αστέρων στο Δήμο Αφάντου Ρόδου συνολικής δυναμικότητας 436 δωματίων / 806 κλινών, Π/Υ : 50εκ. €\nΕπενδυτική πρόταση εκσυγχρονισμού ολοκληρωμένης μορφής της ξενοδοχειακής μονάδας στο Δήμο Κηφισιάς, Π/Υ : 9εκ. €\nΒελτίωση της ενεργειακής απόδοσης και αξιοποίηση Ανανεώσιμων Πηγών Ενέργειας (Α.Π.Ε) σε ξενοδοχείο στη Θάσο\nΊδρυση μονάδας για την Εναλλακτική διαχείριση ψυγείων στην θέση Παλαιο Χωριό του Δήμου Αγίων Θεοδώρων, Π/Υ : 4,5εκ €\nΕγκατάσταση φωτοβολταϊκού σταθμού παραγωγής ηλεκτρικής ενέργειας ισχύος 1,796 MW στον Νομό Λακωνίας, ΠΥ 6,3εκ. €\nΑιολικός Σταθμός παραγωγής ηλεκτρικής ενέργειας ισχύος 35MW στην Κορινθία ΠΥ : 45εκ. €\nΜετατροπή διατηρητέου – παραδοσιακού κτιρίου σε τουριστικό κατάλυμα στη Χίο\nΠρόγραμμα Υπουργείου Αγροτικής Ανάπτυξης\nΠροσθήκη κτιρίου διαμερισμάτων 22 κλινών στην Φολέγανδρο\nΕκσυγχρονισμός και ανάπτυξη βιομηχανικού λιμένα (ΒΙ.ΠΕ.). Κατάρτιση φακέλου για το Ταμείο Ανάκαμψης και Ανθεκτικότητας Π/Υ : €24 εκ.\nΕγκατάσταση Μικρού Υδροηλεκτρικού Σταθμού (ΜΥΗΣ) παραγωγής ηλεκτρικής ενέργειας ισχύος 10 ΜW στον Νομό Ιωαννίνων Π/Υ : 26εκ. €\nΕκσυγχρονισμός ολοκληρωμένης μορφής της ξενοδοχειακής μονάδας πέντε (5) αστέρων στο Δήμο Αθηναίων Π/Υ : 12εκ. €\nΕπέκταση ξενοδοχειακής μονάδας τεσσάρων (4) αστέρων στη Θάσο Π/Υ : 6εκ. €\nΕγκατάσταση μονάδας συμπαραγωγής ηλεκτρισμού & θερμότητας με χρήση τεχνολογίας ατμοστροβίλου, λέβητα παραγωγής θερμότητας & καύση φυσικού αερίου σε βιομηχανία αξιοποίησης ελληνικών κοιτασμάτων βωξίτη Π/Υ : 48εκ. €\nΚατασκευή εργοστασίου για την παραγωγή φετών πολυκρυσταλλικού πυριτίου (wafers) στη ΒΙΠΕ Πατρών Π/Υ : 30εκ. €\nΕκσυγχρονισμός - επέκταση υφιστάμενης μονάδας ελαιοτριβείου & δημιουργία μονάδας τυποποίησης και συσκευασίας ελαιόλαδου στον Νομό Λακωνίας Π/Υ: 1.5εκ. €\nΕκσυγχρονισμός ολοκληρωμένης μορφής της ξενοδοχειακής μονάδας πέντε (5) αστέρων, δυναμικότητας 1.130 κλινών στην Κασσάνδρα Χαλκιδικής\nΕπέκταση δυναμικότητας υφιστάμενης μονάδας για την αύξηση παραγωγής δομικών υλικών (κεράμων) στο Κιλκίς Π/Υ : 4εκ. €\nΕπέκταση δυναμικότητας ξενοδοχειακής μονάδας πέντε (5) αστέρων στη Θάσο Π/Υ : 87χιλ. €\nΠρομήθεια μηχανολογικού εξοπλισμού για τις εγκαταστάσεις μεταποιητικής εταιρείας στην Αττική\nΔημιουργία μονάδας διάλυσης οχημάτων τέλους κύκλου ζωής (ΟΚΤΖ) Π/Υ: 1.5εκ €\nΕκσυγχρονισμός εξοπλισμού για ενίσχυση της βιομηχανίας πλαστικών & ηλεκτρολογικού υλικού Π/Υ: 1.3εκ €\nΕγκατάσταση πληροφοριακού συστήματος ERP, εξοπλισμού hardware, κατασκευή web site & e-shop και ανάπτυξη λογισμικού για εταιρεία παραγωγής και εμπορίας μεταλλικών κατασκευών Π/Υ: 23χιλ. €


ΒΗΘΛΕΕΜ - Αγ. Ιωάννου Χρυσοστόμου - Ιερός Ναός Αγίων Ταξιαρχών Ιστιαίας\nΒΗΘΛΕΕΜ - Αγ. Ιωάννου Χρυσοστόμου\nΑς σηκωθούμε λοιπόν και ημείς. Και αν ταράσσονται όλοι, εμείς ας τρέξωμεν εις το σπίτι του παιδιού. Και αν μας εμποδίζουνεις τον δρόμον μας αυτόν είτε βασιλείς, είτε πλήθη είτε τύρρανοι, ας μη αφήσωμεν τον πόθο μας να σβήση. Έτσι θα αποκρούσωμεν τα δεινά που μας απειλούν. Διότι και αυτοί, αν δεν έβλεπαν το παιδί, δεν θα εξέφευγαν τον κίνδυνο εκ μέρους του βασιλέως. Πριν ιδούν το παιδί επρομηνύοντο από παντού φόβοι και κίνδυνοι και ταραχαί. Μετά τη προσκύνηση η γαλήνη και η ασφάλεια. Όχι πλέον Άστρον αλλά τους αναλαμβάνει ο άγγελος, αφού έγιναν έπειτα από την προσκύνησιν ιερείς, αφού άλλωστε προσφέρουν και δώρα.\nΆφησε λοιπόν και εσύ τον Ιουδαϊκόν λαόν, την πόλιν που ταράσσεται , τον αιμοδιψή τύρρανον, την πλάνην του βίου και σπεύσε εις την Βηθλεέμ, όπου είναι ο οίκος του άρτου του πνευματικού. Αν είσαι βοσκόςκαι έλθεις εδώ, θα ιδής το παιδί εις το κατάλυμα. Αν είσαι βασιλεύςκαι δεν έλθης, εις τίποτα δεν θα σε ωφελεί η πορφύρα. Αν είσαι μάγος κανέναν εμπόδιο από την ιδιότητά σου, φθάνην να έλθεις και να αποδώσεις τιμήν και προσκύνησιν και όχι να καταπατήσεις τον Υιόν του Θεού. Αν προσέλθεις με τρόμον και χαράν- διότι είναι δυνατόν να συνδυασθούν αυτά τα δύο.\nΠρόσεξε μόνον μη ομοιάσεις με τον Ηρώδην και ειπής˙ Δια να έλθω και 'γω να τον προσκυνήσω, και όταν έλθης θελήσης να τον φονεύσης. Διότι με αυτόν ομοιάζουν όσοι μετέχουν ανάξια εις τα Μυστήρια. «Ένοχος γαρ ο τοιούτος έσεται», φησί, «του σώματος και του αίματος του Κυρίου» (Α Κορ. 11,27). Διότι έχουν μέσα των τον τύραννον που βασανίζεται από την βασιλεία του Θεού και είναι παρανομώτερος από εκείνον τον Ηρώδην, τον τύρρανον Μαμωνάν. Αυτός επιθυμεί να επικρατήσει και στέλλει τους ιδικούς του, δια να προσκυνήσουν κατά τύπους, που φονεύουν όμως κατά την προσκύνησιν.\nΑς φοβηθούμεν λοιπόν μήπως λαμβάνωμεν κάποτε την μορφήν ικετών ως προσκυνητών, δείξωμεν όμως εις την πράξιν συμπεριφοράν αντίθετον. Ας πετάξωμεν τα πάντα από τα χέρια μας, όταν πρόκειται να προσκυνήσωμεν.\nΑν έχωμεν χρυσόν, ας τον προσφέρωμεν εις αυτόν και ας μην τον κρύβωμεν εις την γην. Αν οι βάρβαροι τότε εκείνοι τον προσέφεραν τιμητικώς, ποιος είσαι εσύ που δεν δίδεις εις αυτόν που έχει ανάγκη; Έαν εκείνοι έκαμαν τόσον δρόμον, δια να ιδούν τον γεννηθέντα, τι θα απολογηθείς συ, που ούτε ένα στενορρύμι δεν επέρασες, δια να επισκεφθείς έναν άρρωστον και φυλακισμένον; Μολονότι, όταν υποφέρουν και είναι φυλακισμένοι, ελεούμε και τους εχθρούς. Συ όμως δεν ελεείς ούτε τον ευεργέτην και Κύριον σου. Και εκείνοι προσέφεραν χρυσόν, ενώ εσύ με δυσκολίαν δίδεις ολίγον ψωμί. Εκείνοι είδαν το Άστρον και εχάρησαν, συ όμως μολονότι βλέπεις τον ίδιον τον Χριστόν να είναι ξένος και γυμνός, δεν σκύβεις επάνω του. Ποιος από σας, που εδέχθητε απείρους ευεργεσίας, επεχείρησεν χάριν του Χριστού τόσον μεγάλον ταξίδιν, όσο εκείνοι οι βάρβαροι ή μάλλον εκείνοι οι φιλοσοφώτεροι από τους φιλοσόφους;\nΙωάννου Χρυσοστόμου έργα, ΕΠΕ, τόμος 9


Η ομορφιά θα σὠσει τον κόσμο\nΕλαμπε σαν μεσημέρι η Ορθοδοξία, όπως λάμπει αιώνες τώρα, την ημέρα της γιορτής της, σ’ όλην την οικουμένη την περασμένη Κυριακή, Α’ Κυριακή της Μεγάλης Τεσσαρακοστής. Ξεχωριστή, ωστόσο, η λάμψη της στο Κολυμπάρι. Στην Ιερά Μονή Οδηγήτριας Γωνιάς, όπου ετελέσθη κατανυκτική αρχιερατική θεία λειτουργία, ιερουργούντος του μητροπολίτη Κισάμου και Σελίνου κ. Αμφιλόχιου, που έκλεισε με λιτάνευση των ιερών εικόνων κατά τα ειωθότα και στην Ορθόδοξο Ακαδημία Κρήτης στη συνέχεια, όπου μετά το καλωσόρισμα από τον γενικό διευθυντή της δρα Κωνσταντίνο Ζορμπά, ακολούθησε ομιλία από τον αναπληρωτή καθηγητή στο Τμήμα Θεολογίας του Αριστοτελείου Πανεπιστημίου Θεσσαλονίκης με θέμα “Ορθοδοξία και δεκτική οικουμενικότητα” και χαιρετιστήρια προσλαλιά από τον και πρόεδρο του Δ.Σ. της κ. Αμφιλόχιο.\nΚυριακή της Ορθοδοξίας στο Κολυμπάρι. Εδώ, χρόνια τώρα, με το που θα ξημερώσει η μέρα, με οδηγούν, συνήθως, τα βήματά μου. Από τα τέλη της δεκαετίας του 1960, που ο Παππούς, ο μακαριστός μητροπολίτης Κισάμου και Σελίνου Ειρηναίος Γαλανάκης ο Χριστιανός, καθιέρωσε ως επίσημη εορτή του οικουμενικής εμβέλειας Ιδρύματος, άμα τη δημιουργία του, τη συγκεκριμένη ημέρα. Και σαν ευκαιρία προσευχής, πνευματικής περισυλλογής και διαπροσωπικής κοινωνίας. Εδώ, λίαν πρωί κι εφέτος…\n«Αύτη η πίστις των Αποστόλων. Αύτη η πίστις των Πατέρων. Αύτη η πίστις των Ορθοδόξων. Αύτη η πίστις την Οικουμένην εστήριξε». Η ορθοδοξία σαν ορθοδοξία, όπως επαναλάμβανε διαρκώς με το παράδειγμά του ο Παππούς. Σ’ αυτόν ο νους μου σ’ όλη τη διάρκεια της λειτουργίας μα και στη λιτάνευση των εικόνων. Ευλογών και αγιάζων πάντας ημάς. Προπάντων όταν τον “μνημόνευσε” ο και διάδοχός του, νυν τοπικός επίσκοπος, που υπογράμμισε στην ομιλία του ότι η εκκλησία αντιστέκεται και μας καλεί σε αφύπνιση, σε εγρήγορση σε μια διαρκή επανάσταση των συνειδήσεων. Και, βέβαια, στην επακολουθήσασα στην μεγάλη αίθουσα της Ακαδημίας εκδήλωση, με βασικό ομιλητή τον καθηγητή Παναγιώτη Υφαντή…\nΝα κοιτάζω τον άλλο στα μάτια και να ‘μαι έτοιμος να κουβεντιάσω μαζί του για τα πάντα, αυτό είναι ορθοδοξία. Να βλέπω στο πρόσωπο του άλλου, ιδιαίτερα του εμπερίστατου συνανθρώπου μου, τον ίδιο τον Χριστό, αυτό είναι ορθοδοξία. Να έχω πάντα ανοιχτή την πόρτα μου και μια θέση στο τραπέζι μου για τον καθένα, αυτό είναι ορθοδοξία. Να σέβομαι τον άλλο άνθρωπο, όποιες κι αν είναι οι επιλογές του, αυτό είναι ορθοδοξία… Κάποιες απ’ τις σημειώσεις που έγραψα κατά τη διάρκεια της εκδήλωσης και που θα μπορούσαν να στεγαστούν κάτω από τον τίτλο “Η ορθοπραξία της Ορθοδοξίας” και με υπέρτιτλο τη φράση του Ντοστογιέφσκι “Η ομορφιά θα σώσει τον κόσμο” με την οποία έκλεισε ο επίσκοπος την προσλαλιά του.\nΛίλα Τρουλινού, φιλόλογο – συγγραφέα, Χανιά: Σας ευχαριστώ για τη χαρά που μου δώσατε να γνωρίσω τη “σχεδόν αταξινόμητη”, “μεταξύ ποίησης και πεζού λόγου”, ιδιαίτερα ελκτική, ωστόσο, γραφή σας μέσα απ’ την νουβέλα σας “Στον κάμπο στροβιλίζονται τ’ αγκάθια”, που κυκλοφορήθηκε πρόσφατα απ’ τις εκδόσεις “Περισπωμένη”. Εκ των ων ουκ άνευ ότι πρόκειται για ένα βιβλίο πολλών και παράλληλων αναγνώσεων, ένας πολυπρισματικός καθρέφτης μέσα στον οποίο μπορεί κανείς, εκτός όλων των άλλων να δει τον κάμπο της παιδικής ηλικίας, εντός και εκτός αιθουσών διδασκαλίας, τον “κάμπο” που “στροβιλίζονται τ’ αγκάθια” εν πλήρει συγχύσει αθώοι ή εν πλήρει συνειδήσει ένοχοι εμείς οι μεγάλοι ως γονείς και ως δάσκαλοι; Κατοχή είχε κάνει στο μυαλό μου η φράση αυτή, απ’ τη μέση της ιστορίας και πέρα, μ’ ένα τεράστιο ερωτηματικό α-πορίας στο τέλος.\nΥστερόγραφο: “Το έργο είναι προϊόν μυθοπλασίας. Κάθε ομοιότητα με πραγματικά πρόσωπα ή γεγονότα είναι τυχαία”, η σημείωσή σας.Σχόλιο: Όλα επινοημένα ακριβώς γιατί είναι πραγματικά…\nΧανιώτικα νέα (10.03.2017)\nΕτικέτες Μια στάση εδω μια στάση εκεί, Ορθόδοξος Ακαδημία


Παιδικά βιβλία για παιδιά προσχολικής ηλικίας (2-6 ετών)\nΤι είναι το πελματογράφημα και πότε πρέπει να το κάνετε στα παιδιά σας\nΣήμερα την τιμητική τους έχουν οι εκδόσεις Μίνωας με τα βιβλία για παιδιά προσχολικής ηλικίας (όχι, ότι δεν μπορούν να διαβαστούν και από λίγο μεγαλύτερα και για αυτό οι ηλικίες είναι πάντα ενδεικτικές). Βιβλία που κρύβουν ένα μικρό δίδαγμα αλλά είναι ταυτόχρονα και ευχάριστα με όμορφη εικονογράφηση. Πάμε να τα δούμε όλοι μαζί παρέα και θα χαρώ να ακούσω και τα σχόλιά σας σε περίπτωση που τα έχετε ή τα αποκτήσετε.\nΒιβλία για παιδιά προσχολικής ηλικίας\nH Δώρα και ο γάτος που τον έλεγαν Οδυσσέα\nΗ Δώρα και ο γάτος που το έλεγαν Οδυσσέα\nΤι εύκολο που είναι για ένα παιδί να πει, “θέλω ένα ζωάκι”! Πόσο δύσκολο όμως είναι να του δείξουμε ότι το ζωάκι αυτό είναι μέλος της οικογένειάς μας και από τη στιγμή που θα το πάρουμε θα μείνει μαζί μας για πάντα! Η Δώρα άργησε να το καταλάβει αυτό αλλά στο τέλος το κατάλαβε. Πώς; Διαβάστε αυτή την μικρή ιστορία για τη Δώρα και τον γάτο της τον Οδυσσέα και μπορείτε κι εσείς να βοηθήσετε τα παιδιά σας να κατανοήσουν τη μεγάλη ευθύνη που κρύβεται πίσω από την ύπαρξη ενός ζώου στο σπίτι μας.\nΣυγγραφέας: Φιλίπ Ζαλμπέρ\nΚαι μετά… από Εκδόσεις Μίνωας\nΜεγάλες εικόνες και λίγα λόγια. ‘Ο,τι ακριβώς χρειάζεται για να καταλάβουν τα παιδιά ότι κάθε πράξη έχει τις συνέπειές της. Όχι συνέπειες, τιμωρία, αλλά μια αλληλουχία διαδικασιών που δεν μπορούμε καν να το πιστέψουμε. Κάτι σαν το φαινόμενο της πεταλούδας αλλά για παιδιά!\nΤο βιβλίο θα το βρείτε και εδώ\nΣυγγραφέας: Καρίν-Μαρί Αμίο\nΤα φιλιά του μπαμπά αρκούδου από Εκδόσεις Μίνωας\nΝα κι ένα βιβλίο που εξυμνεί την αφοσίωση του μπαμπά στα παιδιά του! Γιατί ναι, οι εποχές είναι πολλά υποσχόμενες και οι ρόλοι έχουν βελτιωθεί σε πολλές οικογένειες. Έτσι, κι ο μπαμπάς αρκούδος δίνει πολλά φιλιά και κάνει πολλές χάρες. Θα το εκτιμήσουν αυτό το επτά μικρά αρκουδάκια του; Σας περιμένει να το διαβάσετε!\nΣυγγραφέας: Μεκ Βαν Χάκελντονκ\n100 φιλιά για όνειρα γλυκά από Εκδόσεις Μίνωας\n“Το βραδινό φιλάκι είναι αυτό που μου δίνει δύναμη για όοολη την επόμενη μέρα”, λέει η κόρη μου και δεν υπάρχει περίπτωση να μην της δώσω τόσα κι άλλα τόσα! Αν κι εσάς το μικρούλι σας θέλει πολλά φιλάκια, τότε αυτό το βιβλία θα σας δώσει την ευκαιρία να του δώσετε όσα χρειαστεί μέχρι να κοιμηθεί!\nΜαθαίνουμε να φροντίζουμε τα δόντια μας\nΜαθαίνουμε να φροντίζουμε τα δόντια μας από Εκδόσεις Μίνωας\nΟι εκδόσεις Μίνωας ως μοναδικός αντιπρόσωπος των βιβλίων της Disney μας παρουσιάζει μια εκπαιδευτική σειρά που θα αποτελείται από βιβλία εκμάθησης. Το βιβλίο Μαθαίνουμε να φροντίζουμε τα δόντια μας ξεκινάει με την υγιεινή των δοντιών και φύγαμε με τον ανιψιό του Γκούφη να μάθουμε ότι δεν πρέπει να φοβόμαστε τον οδοντίατρο!\nΑπό εκδόσεις Μίνως κυκλοφορεί επίσης και η σειρά “Ο Τίμος” για παιδιά 2-3 ετών. Διαβάστε περισσότερα στο άρθρο μας εδώ.\nΠροηγούμενο άρθροDIY: Φτιάχνουμε ανοιξιάτικα στεφάνια με λουλούδια\nΕπόμενο άρθροΕπίσκεψή στο Λαογραφικό Μουσείο Μετσόβου – Αρχοντικό Τοσίτσα\nAesthetic room anyone? Με δύο απλά βήμ\nΣήμερα σας δείχνουμε τη νέα